Πρόταση ΚΑΝΟΝΙΣΜΟΣ ΤΟΥ ΣΥΜΒΟΥΛΙΟΥ σχετικά με τη σύναψη της αλιευτικής συμφωνίας μεταξύ της Ευρωπαϊκής Κοινότητας και της Δημοκρατίας της Μοζαμβίκης

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Τον Οκτώβριο 1988, η ΕΚ και η Μοζαμβίκη συνήψαν αλιευτική συμφωνία, η οποία πρόσφερε στους εφοπλιστές της Κοινότητας αλιευτικές δυνατότητες για τη γαρίδα επιφανείας και ανοικτής θαλάσσης, καθώς και για τον τόνο, με αντάλλαγμα χρηματική αποζημίωση. Η συμφωνία αυτή στην πράξη περιορίστηκε προοδευτικά στην αλιεία τόνου, πριν καταγγελθεί το 1993 από τη Μοζαμβίκη, η οποία θεωρούσε ότι δεν συνέβαλε πλέον στην ανάπτυξη του αλιευτικού τομέα της.

Τον Μάιο 1996, το Συμβούλιο Υπουργών ανέθεσε στην Επιτροπή να διαπραγματευθεί μια νέα διμερή συμφωνία με τη Μοζαμβίκη.

Από το 1999 πραγματοποιήθηκαν διερευνητικές συνομιλίες με τη Μοζαμβίκη και το κείμενο της νέας συμφωνίας μονογραφήθηκε στις 21 Οκτωβρίου 2002. Η συμφωνία θα αρχίσει να ισχύει για διάστημα 3 ετών μετά την αμοιβαία κοινοποίηση σχετικά με την ολοκλήρωση των αντίστοιχων διαδικασιών έγκρισης. Θα ανανεώνεται αυτόματα εκτός εάν καταγγελθεί ρητά από ένα από τα μέρη. Ένα πρωτόκολλο που καθορίζει τις αλιευτικές δυνατότητες και τη χρηματική αποζημίωση, καθώς και ένα τεχνικό παράρτημα, τα οποία αποτελούν αναπόσπαστο τμήμα της συμφωνίας, θα αρχίσουν να ισχύουν την 1η Ιανουαρίου 2004 για αρχικό διάστημα τριών ετών.

Η πρόσβαση των αλιευτικών σκαφών της ΕΚ στα ύδατα της Μοζαμβίκης αντιπροσωπεύει επομένως την επανάληψη των αλιευτικών δραστηριοτήτων που διενεργούνταν ήδη στο παρελθόν και η νέα συμφωνία έρχεται να προστεθεί στο δίκτυο των κοινοτικών συμφωνιών αλιείας τόνου στην περιοχή.

Το πρωτόκολλο προβλέπει ότι, όσον αφορά τις δυνατότητες αλιείας γαρίδας, το πολύ 10 σκάφη θα επιτρέπεται να αλιεύουν μια ποσόστωση 1.000 τόνων γαρίδας ανοικτής θαλάσσης, καθώς και 535 τόνους παρεμπιπτόντων αλιευμάτων. Η Επιτροπή επιφορτίζεται με την παρακολούθηση της εξέλιξης των αλιευμάτων των αλιευτικών γαρίδας, κατά τρόπον ώστε να αποφεύγεται η υπέρβαση της συνολικής ποσόστωσης. Εξάλλου, το πρωτόκολλο προβλέπει για την αλιεία τόνου αλιευτικές δυνατότητες για 35 θυνναλιευτικά γρι-γρι με ψυκτικές εγκαταστάσεις και για 14 παραγαδιάρικα επιφανείας, με βάρος αναφοράς 8.000 τόνων τόνου και συγγενών ειδών.

Η συνολική χρηματική αποζημίωση καθορίστηκε σε 4.090.000 ευρώ ετησίως, εκ των οποίων 3.490.000 ευρώ για την αλιεία γαρίδας ανοικτής θαλάσσης (συμπεριλαμβανομένων των παρεμπιπτόντων αλιευμάτων) και 600.000 ευρώ για την αλιεία τόνου και συγγενών ειδών.

Η χρηματική αποζημίωση θα διατίθεται εξ ολοκλήρου σε εστιασμένες ενέργειες για την θεσμική ανάπτυξη, τη θαλάσσια επιτήρηση, την έρευνα, την κατάρτιση, τον ποιοτικό έλεγχο και τη συμμετοχή της Μοζαμβίκης στις συνεδριάσεις της μεικτής επιτροπής και στις λοιπές διεθνείς συνεδριάσεις. Αυτά θα συμβάλουν σημαντικά στην αυξημένη ανάπτυξη των ικανοτήτων διαχείρισης όλου του αλιευτικού τομέα της Μοζαμβίκης.

Τα σκάφη αλιείας γαρίδας που θα αλιεύουν στο πλαίσιο της συμφωνίας θα είναι υποχρεωμένα να ναυτολογούν ναυτικούς της Μοζαμβίκης μέχρι το ήμισυ του πληρώματός τους. Θα υπόκεινται σε διαδικασίες υγειονομικής επιθεώρησης σύμφωνα με τη νομοθεσία της Μοζαμβίκης. Τα αλιεύματα των σκαφών αυτών κανονικά θα μεταφορτώνονται σε λιμένα της Μοζαμβίκης παρουσία των αρχών της Μοζαμβίκης, αλλά σε περίπτωση που ένα σκάφος επιθυμεί να εξέλθει από τη ζώνη αλιείας με τα αλιεύματα επ' αυτού, θα μπορεί να το πράξει μετά από επιθεώρηση από τις αρχές της Μοζαμβίκης σε ένα από τους λιμένες. Και στις δύο περιπτώσεις, για τα αλιεύματα θα εκδίδεται πιστοποίηση διεθνούς διαμετακόμισης. Καμία από τις εν λόγω διαδικασίες ελέγχου δεν μπορεί να επηρεάσει την κοινοτική καταγωγή των αλιευμάτων.

Λαμβανομένων υπόψη των ανωτέρω στοιχείων, η νέα συμφωνία θεωρείται ισορροπημένη, με καλή σχέση ποιότητας/τιμής και ενέχει επίσης στρατηγική σημασία για την αλιεία τόνου της ΕΚ στον Ινδικό ωκεανό. Επιπλέον, θα ευνοήσει την υπεύθυνη και αειφόρο εκμετάλλευση των πόρων προς το αμοιβαίο συμφέρον της Κοινότητας και της Μοζαμβίκης.

Η Επιτροπή προτείνει στη βάση αυτή να εγκρίνει το Συμβούλιο με κανονισμό τη σύναψη της εν λόγω νέας αλιευτικής συμφωνίας μεταξύ της ΕΚ και της Μοζαμβίκης.

2003/0154 (CNS)

Πρόταση ΚΑΝΟΝΙΣΜΟΣ ΤΟΥ ΣΥΜΒΟΥΛΙΟΥ σχετικά με τη σύναψη της αλιευτικής συμφωνίας μεταξύ της Ευρωπαϊκής Κοινότητας και της Δημοκρατίας της Μοζαμβίκης

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 37, σε συνδυασμό με το άρθρο 300 παράγραφος 2 και παράγραφος 3, πρώτο εδάφιο,

την πρόταση της Επιτροπής [1],

[1] ΕΕ C [...] [...],σ. [...]

τη γνώμη του Ευρωπαϊκού Κοινοβουλίου [2],

[2] ΕΕ C [...] [...],σ. [...]

Εκτιμώντας τα εξής:

(1) Η Κοινότητα και η Δημοκρατία της Μοζαμβίκης διαπραγματεύτηκαν και μονογράφησαν αλιευτική συμφωνία που χορηγεί στους αλιείς της Κοινότητας αλιευτικές δυνατότητες στα ύδατα, στα οποία η Μοζαμβίκη ασκεί την κυριαρχία της ή τη δικαιοδοσία της σε θέματα αλιείας.

(2) Η συμφωνία αυτή προβλέπει εξάλλου την οικονομική, χρηματοοικονομική, τεχνική και επιστημονική συνεργασία στον τομέα της αλιείας με σκοπό να εξασφαλιστούν η διατήρηση και η αειφόρος εκμετάλλευση των πόρων, καθώς και οι συμπράξεις μεταξύ επιχειρήσεων που αποβλέπουν στην ανάπτυξη, προς το κοινό συμφέρον, των οικονομικών δραστηριοτήτων που υπάγονται στον τομέα της αλιείας και των συναφών δραστηριοτήτων.

(3) Πρέπει να εγκριθεί η εν λόγω συμφωνία.

(4) Είναι σκόπιμο να καθοριστεί ο τρόπος κατανομής των αλιευτικών δυνατοτήτων μεταξύ των κρατών μελών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Εγκρίνεται εξ ονόματος της Κοινότητας η αλιευτική συμφωνία μεταξύ της Ευρωπαϊκής Κοινότητας και της Δημοκρατίας της Μοζαμβίκης (στο εξής καλούμενη «η συμφωνία»).

Το κείμενο της συμφωνίας επισυνάπτεται στον παρόντα κανονισμό.

Άρθρο 2

Οι καθοριζόμενες στο πρωτόκολλο της συμφωνίας αλιευτικές δυνατότητες κατανέμονται μεταξύ των κρατών μελών ως εξής:

>ΘΕΣΗ ΠIΝΑΚΑ>

Εάν οι αιτήσεις αδειών αυτών των κρατών μελών δεν εξαντλήσουν τις αλιευτικές δυνατότητες που καθορίζονται στο πρωτόκολλο, η Επιτροπή μπορεί να λάβει υπόψη τις αιτήσεις αδειών οποιουδήποτε άλλου κράτους μέλους.

Άρθρο 3

Τα κράτη μέλη, τα σκάφη των οποίων αλιεύουν στο πλαίσιο της συμφωνίας κοινοποιούν στην Επιτροπή τις ποσότητες κάθε αποθέματος που αλιεύονται στην αλιευτική ζώνη της Μοζαμβίκης σύμφωνα με τις διατάξεις του κανονισμού (ΕΚ) αριθ. 500/2001 της Επιτροπής [3].

[3] ΕΕ L 73 της 15.3.2001, σ. 8.

Άρθρο 4

Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες,

Για το Συμβούλιο

Ο Πρόεδρος

ΣΥΜΦΩΝΙΑ

αλιείας μεταξύ της Ευρωπαϊκής Κοινότητας και της Δημοκρατίας της Μοζαμβίκης

Η ΕΥΡΩΠΑΪΚΗ ΚΟΙΝΟΤΗΤΑ, ονομαζόμενη κατωτέρω «Κοινότητα», και

Η ΔΗΜΟΚΡΑΤΙΑ ΤΗΣ ΜΟΖΑΜΒΙΚΗΣ, ονομαζόμενη κατωτέρω «η Μοζαμβίκη», οι οποίες στο εξής ονομάζονται «τα μέρη»,

ΕΚΤΙΜΩΝΤΑΣ τις στενές σχέσεις συνεργασίας μεταξύ της Κοινότητας και της Μοζαμβίκης, ιδίως στο πλαίσιο των συμβάσεων Λομέ και Κοτονού, καθώς και την κοινή τους επιθυμία να εντείνουν τις εν λόγω σχέσεις,

ΕΧΟΝΤΑΣ ΥΠΟΨΗ τις διατάξεις της σύμβασης των Ηνωμένων Εθνών για το δίκαιο της θάλασσας,

ΕΧΟΝΤΑΣ ΕΠΙΓΝΩΣΗ της σημασίας των αρχών που καθιερώνονται από τον Κώδικα καλής συμπεριφοράς για την υπεύθυνη αλιεία, ο οποίος εγκρίθηκε κατά τη συνδιάσκεψη του FAO το 1995,

ΑΠΟΦΑΣΙΣΜΕΝΕΣ να συνεργαστούν, προς το αμοιβαίο συμφέρον, υπέρ της μακροπρόθεσμης διατήρησης και της αειφόρου εκμετάλλευσης των θαλάσσιων βιολογικών πόρων,

ΕΠΙΘΥΜΩΝΤΑΣ να καθορίσουν τις λεπτομέρειες και τους όρους που θα διέπουν τις δραστηριότητες και τη συνεργασία που υλοποιούνται προς το αμοιβαίο συμφέρον των μερών στον τομέα της αλιείας,

ΠΕΠΕΙΣΜΕΝΕΣ ότι η εν λόγω συνεργασία θα ενισχύσει τα αμοιβαία συμφέροντά τους και την υλοποίηση των αντίστοιχων στόχων τους στον οικονομικό και κοινωνικό τομέα,

ΑΠΟΦΑΣΙΣΜΕΝΕΣ να επιδοθούν σε στενότερη οικονομική συνεργασία στον τομέα της αλιευτικής βιομηχανίας και των συναφών δραστηριοτήτων, μέσω της σύστασης και της ανάπτυξης μεικτών εταιριών, στις οποίες θα συμμετέχουν επιχειρήσεις των δύο μερών,

ΑΠΟΦΑΣΙΣΜΕΝΕΣ να προωθήσουν τη συνεργασία στον τομέα της αλιείας και των συναφών δραστηριοτήτων,

ΣΥΜΦΩΝΗΣΑΝ ΤΑ ΑΚΟΛΟΥΘΑ:

Άρθρο 1

Η παρούσα συμφωνία καθορίζει τις αρχές, τους κανόνες και τις διαδικασίες που διέπουν:

- την οικονομική, χρηματοοικονομική, τεχνική και επιστημονική συνεργασία στον τομέα της αλιείας, με σκοπό να εξασφαλιστούν η διατήρηση και η αειφόρος εκμετάλλευση των αλιευτικών πόρων και η ανάπτυξη του αλιευτικού τομέα της Μοζαμβίκης,

- τους όρους πρόσβασης των κοινοτικών αλιευτικών σκαφών στα ύδατα της Μοζαμβίκης,

- τις συμπράξεις μεταξύ επιχειρήσεων που αποβλέπουν στην ανάπτυξη, προς το κοινό συμφέρον, των οικονομικών δραστηριοτήτων που υπάγονται στον τομέα της αλιείας και των συναφών δραστηριοτήτων.

Άρθρο 2

Για τους σκοπούς της παρούσας συμφωνίας, νοούνται ως:

α) «αρχές της Μοζαμβίκης»: το Υπουργείο Αλιείας της Δημοκρατίας της Μοζαμβίκης.

β) «κοινοτικές αρχές»: η Ευρωπαϊκή Επιτροπή.

γ) «κοινοτικό σκάφος»: ένα αλιευτικό σκάφος που φέρει τη σημαία κράτους μέλους της Κοινότητας και είναι νηολογημένο στην Κοινότητα.

δ) «μεικτή εταιρία»: μια εμπορική εταιρία που έχει συσταθεί στη Μοζαμβίκη από εφοπλιστές ή από εθνικές επιχειρήσεις των μερών για την άσκηση αλιευτικών δραστηριοτήτων ή συναφών δραστηριοτήτων.

ε) «μεικτή επιτροπή»: μια επιτροπή που αποτελείται από αντιπροσώπους της Κοινότητας και της Μοζαμβίκης και είναι επιφορτισμένη με την εποπτεία της εφαρμογής και της ερμηνείας της παρούσας συμφωνίας.

Άρθρο 3

1. Η Μοζαμβίκη αναλαμβάνει την υποχρέωση να επιτρέπει στα σκάφη της Κοινότητας να ασκούν αλιευτικές δραστηριότητες στην αλιευτική της ζώνη σύμφωνα με την παρούσα συμφωνία, συμπεριλαμβανομένου του πρωτοκόλλου και του παραρτήματος.

2. Οι αλιευτικές δραστηριότητες που αποτελούν αντικείμενο της παρούσας συμφωνίας υπόκεινται στους νόμους και τους κανονισμούς που ισχύουν στη Μοζαμβίκη.

Άρθρο 4

1. Η Κοινότητα αναλαμβάνει την υποχρέωση να λάβει όλα τα κατάλληλα μέτρα για να εξασφαλίσει ότι τα σκάφη της τηρούν τις διατάξεις της παρούσας συμφωνίας όπως και τη νομοθεσία που διέπει την αλιεία στα ύδατα που υπάγονται στη δικαιοδοσία της Μοζαμβίκης.

2. Οι αρχές της Μοζαμβίκης κοινοποιούν στην Επιτροπή κάθε τροποποίηση της εν λόγω νομοθεσίας.

Άρθρο 5

1. Η Κοινότητα χορηγεί στη Μοζαμβίκη χρηματική αποζημίωση σύμφωνα με τους όρους πρόσβασης στα είδη αλιείας της Μοζαμβίκης, τα οποία ορίζονται στο πρωτόκολλο και στα παραρτήματα.

2. Η εν λόγω χρηματική αποζημίωση χορηγείται κάθε έτος για την υποστήριξη των προγραμμάτων και ενεργειών που υλοποιούνται από τη Μοζαμβίκη στον τομέα της διαχείρισης και της διοίκησης της αλιείας, της διατήρησης και της αειφόρου εκμετάλλευσης των αλιευτικών πόρων, καθώς και της ανάπτυξης του αλιευτικού τομέα της Μοζαμβίκης.

Άρθρο 6

1. Σε περίπτωση που σοβαρά γεγονότα, εξαιρέσει φυσικών φαινομένων, αποκλείουν την άσκηση των αλιευτικών δραστηριοτήτων στην αλιευτική ζώνη της Μοζαμβίκης, η Κοινότητα μπορεί να αναστείλει την καταβολή της χρηματικής αποζημίωσης, αφού προηγηθούν διαβουλεύσεις μεταξύ των δύο μερών.

2. Μόλις ομαλοποιηθεί η κατάσταση, η καταβολή της χρηματικής αποζημίωσης επαναλαμβάνεται, μετά από διαβούλευση και συμφωνία μεταξύ των δύο μερών, η οποία επιβεβαιώνει ότι η κατάσταση επιτρέπει την κανονική άσκηση των αλιευτικών δραστηριοτήτων.

3. Η ισχύς των αδειών που έχουν χορηγηθεί στα κοινοτικά σκάφη σύμφωνα με τους όρους του άρθρου 8 παρατείνεται για διάστημα ίσο με τη το διάστημα αναστολής των αλιευτικών δραστηριοτήτων.

Άρθρο 7

1. Οι αλιευτικές δραστηριότητες που ασκούνται από τα κοινοτικά σκάφη στα ύδατα της Μοζαμβίκης υπόκεινται σε καθεστώς αδειών σύμφωνα με την ισχύουσα νομοθεσία της Μοζαμβίκης.

2. Η διαδικασία που επιτρέπει την έκδοση άδειας αλιείας για ένα σκάφος, οι εφαρμοστέοι φόροι και ο τρόπος πληρωμής από τον εφοπλιστή καθορίζονται στο παράρτημα του πρωτοκόλλου.

Άρθρο 8

1. Εάν λόγοι συναφείς με τη διατήρηση και την προστασία των αλιευτικών πόρων της Μοζαμβίκης αιτιολογούν τη λήψη μέτρων διαχείρισης, τα οποία μπορούν να επηρεάσουν τις αλιευτικές δραστηριότητες των κοινοτικών σκαφών που αλιεύουν δυνάμει της παρούσας συμφωνίας, τα μέρη προβαίνουν σε διαβουλεύσεις με σκοπό την προσαρμογή του πρωτοκόλλου και των παραρτημάτων του.

2. Σύμφωνα με την εθνική νομοθεσία, οι διατάξεις που θεσπίζονται από τις αρχές της Μοζαμβίκης για τη ρύθμιση της αλιείας με προοπτική τη διατήρηση των αλιευτικών πόρων θα πρέπει να στηρίζονται σε αντικειμενικά κριτήρια επιστημονικής φύσεως. Οι εν λόγω διατάξεις δεν πρέπει να επιβάλλουν διακριτική μεταχείριση έναντι των κοινοτικών σκαφών, με την επιφύλαξη των συμφωνιών που συνάπτονται μεταξύ αναπτυσσομένων χωρών της ίδιας γεωγραφικής περιφέρειας, και ιδίως των συμφωνιών αμοιβαιότητας στον τομέα της αλιείας.

Άρθρο 9

1. Τα μέρη ενθαρρύνουν την οικονομική, επιστημονική και τεχνική συνεργασία στον τομέα της αλιείας και στους συναφείς τομείς. Προβαίνουν σε διαβουλεύσεις, για να συντονίσουν τις διάφορες ενέργειες που προβλέπονται από την παρούσα συμφωνία.

2. Τα μέρη ενθαρρύνουν την ανταλλαγή πληροφοριών σχετικά με τις τεχνικές αλιείας και τα αλιευτικά εργαλεία, τις μεθόδους διατήρησης και τις βιομηχανικές μεθόδους μεταποίησης των αλιευτικών προϊόντων.

3. Τα δύο μέρη καταβάλλουν προσπάθειες, για να δημιουργήσουν συνθήκες ευνοϊκές για την προώθηση των σχέσεων μεταξύ των επιχειρήσεων των μερών, στον τεχνικό, οικονομικό και εμπορικό τομέα.

4. Τα μέρη αναλαμβάνουν την υποχρέωση να διαβουλεύονται, είτε άμεσα είτε στο πλαίσιο των αρμόδιων διεθνών οργανισμών, με σκοπό την εξασφάλιση της διαχείρισης και της διατήρησης των βιολογικών πόρων στον Ινδικό Ωκεανό, καθώς και να συνεργάζονται στο πλαίσιο των σχετικών επιστημονικών ερευνών.

Άρθρο 10

1. Τα μέρη ενθαρρύνουν τη σύσταση μεικτών εταιριών που αποβλέπουν στο αμοιβαίο συμφέρον, με σκοπό να αναπτυχθούν στη Μοζαμβίκη οι αλιευτικές και οι συναφείς δραστηριότητες.

2. Η μεταβίβαση κοινοτικών σκαφών προς μεικτές εταιρίες και η δημιουργία μεικτών εταιριών στη Μοζαμβίκη πραγματοποιούνται με συστηματική τήρηση της ισχύουσας νομοθεσίας της Μοζαμβίκης και της κοινοτικής νομοθεσίας.

Άρθρο 11

Συνιστάται μεικτή επιτροπή επιφορτισμένη με τον έλεγχο της εφαρμογής της παρούσας συμφωνίας. Τα καθήκοντα της εν λόγω μεικτής επιτροπής συνίστανται κυρίως:

1. στον έλεγχο της εκτέλεσης, της ερμηνείας και της εφαρμογής της συμφωνίας, και ιδίως της υλοποίησης των προγραμμάτων και ενεργειών που αναφέρονται στο άρθρο 5 και περιγράφονται στο συνημμένο πρωτόκολλο.

2. στην εξασφάλιση του αναγκαίου συνδέσμου για τα ζητήματα κοινού ενδιαφέροντος στον τομέα της αλιείας.

3. στη λειτουργία της ως φόρουμ για τον φιλικό διακανονισμό των διαφορών, τις οποίες θα μπορούσε να προκαλέσει η ερμηνεία ή η εφαρμογή της συμφωνίας.

4. στην επαναξιολόγηση, ενδεχομένως, του επιπέδου των αλιευτικών δυνατοτήτων και, ως εκ τούτου, της χρηματικής αποζημίωσης.

Η μεικτή επιτροπή συνεδριάζει τουλάχιστον μία φορά το έτος, εκ περιτροπής στη Μοζαμβίκη και στην Κοινότητα. Συνεδριάζει εκτάκτως κατόπιν αιτήσεως ενός από τα μέρη.

Άρθρο 12

Η παρούσα συμφωνία εφαρμόζεται, αφενός, στα εδάφη στα οποία εφαρμόζεται η συνθήκη για την ίδρυση της Ευρωπαϊκής Κοινότητας, υπό τους όρους που προβλέπει η συνθήκη αυτή και, αφετέρου, στο έδαφος της Δημοκρατίας της Μοζαμβίκης

Άρθρο 13

1. Η παρούσα συμφωνία εφαρμόζεται για διάστημα τριών ετών από την ημερομηνία έναρξης ισχύος της. μπορεί να ανανεωθεί για συμπληρωματικές περιόδους τριών ετών, εκτός εάν υπάρξει καταγγελία με πρωτοβουλία ενός από τα μέρη, η οποία κοινοποιείται εγγράφως τουλάχιστον έξι μήνες πριν από τη λήξη της αρχικής περιόδου ή κάθε συμπληρωματικής περιόδου.

2. Η καταγγελία της παρούσας συμφωνίας με πρωτοβουλία ενός από τα μέρη συνεπάγεται την έναρξη διαβουλεύσεων μεταξύ των μερών.

Άρθρο 14

Το πρωτόκολλο και το παράρτημα αποτελούν αναπόσπαστο μέρος της παρούσας συμφωνίας.

Άρθρο 15

Η παρούσα συμφωνία έχει συνταχθεί σε δύο αντίτυπα στη γερμανική, την αγγλική, τη δανική, την ισπανική, τη φινλανδική, τη γαλλική, την ελληνική, την ιταλική, την ολλανδική, την πορτογαλική και τη σουηδική γλώσσα και κάθε κείμενο είναι αυθεντικό. Αρχίζει να ισχύει την ημερομηνία κατά την οποία τα μέρη κοινοποιούν αμοιβαίως την περάτωση των διαδικασιών που απαιτούνται για το σκοπό αυτό.

ΠΡΩΤΟΚΟΛΛΟ που καθορίζει τις αλιευτικές δυνατότητες και τη χρηματική συνεισφορά που προβλέπονται στην αλιευτική συμφωνία μεταξύ της Ευρωπαϊκής Κοινότητας και της Δημοκρατίας της Μοζαμβίκης

Άρθρο 1

Από την έναρξη ισχύος της συμφωνίας και για περίοδο τριών ετών, οι αλιευτικές δυνατότητες που παραχωρούνται δυνάμει του άρθρου 3 της συμφωνίας, καθορίζονται ως εξής:

- μηχανότρατες με ψυκτικές εγκαταστάσεις βενθοπελαγικής αλιείας γαρίδας ανοικτής θαλάσσης (gamba): μέχρι 1.000 τόνοι ετησίως και 535 τόνοι παρεμπιπτόντων αλιευμάτων που κατανέμονται ως εξής:

καραβίδες: 100 t,

κεφαλόποδα: 75 t,

ιχθύες: 240 t,

αστακοί: 0 t,

καβούρια: 120 t,

για ανώτατο αριθμό δέκα σκαφών.

//

- θυνναλιευτικά γρι-γρι με ψυκτικές εγκαταστάσεις: // 35 σκάφη,

- παραγαδιάρικα επιφανείας: // 14 σκάφη.

Άρθρο 2

1. Το ποσό της χρηματικής αποζημίωσης, η οποία προβλέπεται στο άρθρο 5 της συμφωνίας και αντιστοιχεί στις αλιευτικές δυνατότητες που αναφέρονται στο άρθρο 1 του πρωτοκόλλου, καθορίζεται σε 4 090 000 ευρώ ετησίως.

Η χρηματική αποζημίωση για την αλιεία τόνου και συγγενών ειδών ανέρχεται σε 600 000 ευρώ ετησίως. καλύπτει την αλίευση στα ύδατα της Μοζαμβίκης ποσότητας 8 000 τόνων τόνου και συγγενών ειδών. Εάν ο ετήσιος όγκος αλιευμάτων που πραγματοποιούνται από τα κοινοτικά σκάφη στην ΑΟΖ της Μοζαμβίκης υπερβαίνει αυτή την ποσότητα, το ανωτέρω ποσό αυξάνεται ανάλογα κατά 75 ευρώ ανά επιπλέον τόνο. Ωστόσο, το συνολικό ποσό της χρηματικής αποζημίωσης που καταβάλλει η Κοινότητα για την αλιεία τόνου και συγγενών ειδών έχει ανώτατο όριο 1 800 000 ευρώ ετησίως.

Η ετήσια χρηματική αποζημίωση για την αλιεία γαρίδας ανοικτής θαλάσσης και παρεμπιπτόντων αλιευμάτων στα ύδατα της Μοζαμβίκης καθορίζεται σε 3.490.000 ευρώ για τις ποσότητες που αναφέρονται στο άρθρο 1.

2. Η χρηματική αποζημίωση προορίζεται για τη χρηματοδότηση των ενεργειών που αναφέρονται στο άρθρο 3 του παρόντος πρωτοκόλλου.

Άρθρο 3

1. Από το ποσό της χρηματικής αποζημίωσης, θα χρηματοδοτηθούν οι ακόλουθες ενέργειες μέχρι ποσού 4 090 000 ευρώ ετησίως, σύμφωνα με την κάτωθι κατανομή:

α) 1 500 000 ευρώ για την επιτήρηση της θαλάσσιας αλιείας.

β) 1 000 000 ευρώ για τη θεσμική ανάπτυξη.

γ) 1 000 000 ευρώ για την έρευνα.

δ) 430 000 ευρώ για την κατάρτιση.

ε) 100 000 ευρώ για τον ποιοτικό έλεγχο.

στ) 60 000 ευρώ για τη συμμετοχή στις συνεδριάσεις της μεικτής επιτροπής και στις λοιπές διεθνείς συνεδριάσεις.

2. Τα προαναφερόμενα ποσά είναι ενδεικτικά και η Κυβέρνηση της Δημοκρατίας της Μοζαμβίκης, εκπροσωπούμενη από το Υπουργείο Αλιείας και από το Υπουργείο Προγραμματισμού και Οικονομικών, μπορεί να επιφέρει τροποποιήσεις, ενημερώνοντας προηγουμένως την Ευρωπαϊκή Επιτροπή.

3. Οι ενέργειες και τα αντίστοιχα ετήσια ποσά που διατίθενται γι' αυτές, αποφασίζονται από το Υπουργείο Αλιείας, το οποίο ενημερώνει σχετικά την Ευρωπαϊκή Επιτροπή.

4. Τα ετήσια ποσά της παραγράφου 1, με εξαίρεση εκείνα που αναφέρονται στα στοιχεία δ) και στ), τίθενται στη διάθεση των αρμοδίων αρχών της Μοζαμβίκης κατά την έναρξη ισχύος του πρωτοκόλλου για το πρώτο έτος και κατά την επέτειο της έναρξης ισχύος του πρωτοκόλλου για τα επόμενα έτη.

5. Τα ποσά αυτά καταβάλλονται, με βάση τον ετήσιο προγραμματισμό για την απορρόφησή τους, στον τραπεζικό λογαριασμό αριθ. ...... σε συνάλλαγμα, ο οποίος έχει ανοιχθεί στην Τράπεζα της Μοζαμβίκης στο όνομα του Υπουργείου Προγραμματισμού και Οικονομικών, το ισόποσο των οποίων μεταβιβάζεται στον τραπεζικό λογαριασμό αριθ. ......, ο οποίος έχει ανοιχθεί στο όνομα του Fundo de Fomento Pesqueiro. Τα ποσά που αναφέρονται στα στοιχεία δ) και στ) καταβάλλονται προοδευτικά, όταν τα ζητήσει το Υπουργείο Αλιείας από την Ευρωπαϊκή Επιτροπή για την κάλυψη των προβλεπόμενων ενεργειών.

Άρθρο 4

Το Υπουργείο Αλιείας διαβιβάζει κάθε χρόνο στην αντιπροσωπεία της Ευρωπαϊκής Επιτροπής στη Μοζαμβίκη, το αργότερο τρεις μήνες μετά την επέτειο της έναρξης ισχύος του πρωτοκόλλου, σχέδιο λεπτομερούς ετήσιας έκθεσης για την υλοποίηση των ενεργειών που αναφέρονται στο άρθρο 3 και για τα επιτευχθέντα αποτελέσματα. Το σχέδιο αυτό εξετάζεται και εγκρίνεται από τα δύο μέρη στο πλαίσιο της μεικτής επιτροπής.

Η Ευρωπαϊκή Επιτροπή επιφυλάσσεται του δικαιώματος να ζητήσει από το Υπουργείο Αλιείας οποιαδήποτε συμπληρωματική πληροφορία σχετικά με τα αποτελέσματα των ενεργειών που υλοποιήθηκαν.

Μετά από διαβούλευση μεταξύ των μερών στο πλαίσιο της μεικτής επιτροπής, η Ευρωπαϊκή Επιτροπή μπορεί να επανεξετάσει τις πληρωμές σε συνάρτηση με την υλοποίηση των αντίστοιχων ενεργειών. Στην περίπτωση αυτή, η Μοζαμβίκη μπορεί επίσης να επανεξετάσει τις αλιευτικές δυνατότητες που χορηγούνται δυνάμει του παρόντος πρωτοκόλλου.

Άρθρο 5

Σε περίπτωση που η Ευρωπαϊκή Κοινότητα δεν εκτελέσει την πληρωμή που προβλέπεται στο άρθρο 3, η Δημοκρατία της Μοζαμβίκης μπορεί να αναστείλει την εφαρμογή του παρόντος πρωτοκόλλου.

Άρθρο 6

Το παρόν πρωτόκολλο αρχίζει να ισχύει την 1η Ιανουαρίου 2004, μόλις κοινοποιηθεί από τα δύο μέρη η περάτωση των αντίστοιχων διαδικασιών έγκρισης.

ΠΑΡΑΡΤΗΜΑ ΟΡΟΙ ΑΣΚΗΣΗΣ ΤΗΣ ΑΛΙΕΙΑΣ ΣΤΑ ΥΔΑΤΑ ΤΗΣ ΜΟΖΑΜΒΙΚΗΣ ΑΠΟ ΤΑ ΣΚΑΦΗ ΤΗΣ ΚΟΙΝΟΤΗΤΑΣ

Όλα τα κοινοτικά σκάφη που έχουν άδεια να αλιεύουν στα ύδατα της Μοζαμβίκης δυνάμει της παρούσας συμφωνίας υπόκεινται στην ισχύουσα νομοθεσία της Μοζαμβίκης. Επίσης, εφαρμόζονται οι ακόλουθοι κανόνες και διαδικασίες:

1. Διατυπώσεις που εφαρμόζονται όσον αφορά την αίτηση και την έκδοση των αδειών για τα σκάφη που ασκούν αλιεία τόνου και συγγενών ειδών και για τις μηχανότρατες βυθού με ψυκτικές εγκαταστάσεις

Η διαδικασία για την υποβολή αίτησης και για την έκδοση αδειών που επιτρέπουν στα σκάφη της Κοινότητας να αλιεύουν στα ύδατα της Μοζαμβίκης, είναι η ακόλουθη:

α) Η Ευρωπαϊκή Επιτροπή, μέσω του αντιπροσώπου της στη Μοζαμβίκη και διαμέσου της αντιπροσωπείας της στη χώρα αυτή, υποβάλλει στις αρχές της Μοζαμβίκης, για κάθε σκάφος, αίτηση του εφοπλιστή που επιθυμεί να ασκήσει αλιευτική δραστηριότητα δυνάμει της παρούσας συμφωνίας, για την έκδοση αδείας, είκοσι πέντε τουλάχιστον ημέρες πριν από την έναρξη της περιόδου ισχύος που αναφέρεται στην αίτηση. Οι αιτήσεις συντάσσονται στα έντυπα που παρέχει για το σκοπό αυτό η Μοζαμβίκη, τα υποδείγματα των οποίων περιλαμβάνονται στο προσάρτημα 1 για τα θυνναλιευτικά γρι-γρι και τα παραγαδιάρικα και στα προσαρτήματα 1 και 2 για τις μηχανότρατες βυθού με ψυκτικές εγκαταστάσεις. Συνοδεύονται από την απόδειξη πληρωμής της προκαταβολής που βαρύνει τον εφοπλιστή.

β) Η άδεια εκδίδεται για συγκεκριμένο εφοπλιστή και για συγκεκριμένο σκάφος και δεν μπορεί να μεταβιβαστεί.

Εντούτοις, σε περίπτωση ανωτέρας βίας και με αίτηση της Ευρωπαϊκής Επιτροπής, η άδεια ενός σκάφους μπορεί να αντικατασταθεί από νέα άδεια επ' ονόματι άλλου σκάφους με χαρακτηριστικά παρόμοια με εκείνα του σκάφους που αντικαθίσταται. Μέσω της Αντιπροσωπείας της Επιτροπής στη Μοζαμβίκη, ο εφοπλιστής του σκάφους που αντικαθίσταται παραδίδει προηγουμένως την ακυρωθείσα άδεια στο Υπουργείο Αλιείας.

Στη νέα άδεια αναφέρονται:

- η ημερομηνία έκδοσης και η περίοδος ισχύος.

- το γεγονός ότι αυτή η νέα άδεια ακυρώνει και αντικαθιστά την άδεια του προηγουμένου σκάφους.

Στην περίπτωση αυτή, δεν οφείλεται καμία συμπληρωματική προκαταβολή.

γ) Οι άδειες αποστέλλονται από τις αρχές της Μοζαμβίκης στην αντιπροσωπεία της Ευρωπαϊκής Επιτροπής στη Μοζαμβίκη.

2. Διατάξεις που εφαρμόζονται στα θυνναλιευτικά γρι-γρι και στα αλιευτικά με παραγάδια επιφανείας

Οι εφοπλιστές θυνναλιευτικών οφείλουν να εκπροσωπούνται από ναυτικό πράκτορα στη Μοζαμβίκη.

Οι άδειες αλιείας ισχύουν για περίοδο ενός έτους, από 1ης Ιανουαρίου έως 31 Δεκεμβρίου κάθε έτους. Η ανανέωσή τους γίνεται με αίτηση του εφοπλιστή, ο οποίος καταθέτει προς τούτο, 30 ημέρες τουλάχιστον πριν από τη λήξη της άδειας, έντυπο αίτησης για την έκδοση άδειας αλιείας (προσάρτημα 1).

Η άδεια πρέπει να διατηρείται επί του σκάφους ανά πάσα στιγμή. Πριν από την παραλαβή της ίδιας της άδειας, μπορεί να ληφθεί αντίγραφο με τηλεομοιοτυπία, το οποίο στην περίπτωση αυτή πρέπει να φυλάσσεται επί του σκάφους.

Τα τέλη καθορίζονται σε 25 ευρώ ανά τόνο τόνου ή ιχθύων συγγενών ειδών που αλιεύεται στα ύδατα που υπάγονται στη δικαιοδοσία της Μοζαμβίκης. Εάν ένα κοινοτικό αλιευτικό σκάφος υπερβεί τη μέγιστη ποσότητα αλιευμάτων που έχει καθοριστεί ανά σκάφος, πρέπει να καταβληθεί τέλος 25 ευρώ ανά τόνο.

Οι άδειες εκδίδονται με εκ των προτέρων καταβολή στο Fundo de Fomento pesqueiro προκαταβολής 3000 ευρώ ετησίως ανά θυνναλιευτικό γρι-γρι και 1500 ευρώ ετησίως ανά παραγαδιάρικο επιφανείας, ποσό που αντιστοιχεί στα τέλη που οφείλονται για την αλίευση αντιστοίχως 120 τόνων και 60 τόνων τόνου και συγγενών ειδών στην ΑΟΖ της Μοζαμβίκης.

Οι αρχές της Μοζαμβίκης ανακοινώνουν, πριν από την έναρξη ισχύος της συμφωνίας, όλες τις πληροφορίες που αφορούν τους τραπεζικούς λογαριασμούς που πρέπει να χρησιμοποιούνται για την καταβολή των τελών.

3. Δήλωση των αλιευμάτων και εκκαθάριση των τελών που οφείλονται για την αλιεία τόνου και συγγενών ειδών

Τα θυνναλιευτικά που επιτρέπεται να αλιεύουν στην αλιευτική ζώνη της Μοζαμβίκης δυνάμει της συμφωνίας υποχρεούνται να ανακοινώνουν στο Υπουργείο Αλιείας τα στοιχεία που αφορούν τα αντίστοιχα αλιεύματα, με κοινοποίηση στην Αντιπροσωπεία της Ευρωπαϊκής Επιτροπής στη Μοζαμβίκη, ως εξής:

- οι πλοίαρχοι των σκαφών που ασκούν την αλιεία τόνου και συγγενών ειδών συμπληρώνουν ένα έντυπο (δήλωσης αλιευμάτων), το υπόδειγμα του οποίου περιλαμβάνεται στο προσάρτημα 3, για κάθε περίοδο αλιείας στην αλιευτική ζώνη της Μοζαμβίκης.

- το έντυπο αυτό πρέπει να αποστέλλεται στο Υπουργείο Αλιείας εντός 45 ημερών από το πέρας των αλιευτικών δραστηριοτήτων στην αλιευτική ζώνη της Μοζαμβίκης. πρέπει να είναι ευανάγνωστο και να υπογράφεται από τον πλοίαρχο του σκάφους.

- το έντυπο συμπληρώνεται από όλα τα σκάφη που έχουν λάβει άδεια, έστω και εάν δεν άσκησαν αλιευτικές δραστηριότητες.

Σε περίπτωση μη τήρησης των διατάξεων αυτών, το υπουργείο Αλιείας επιφυλάσσεται του δικαιώματος να αναστείλει την ισχύ της αδείας του σκάφους που έχει διαπράξει την παράβαση, μέχρι να ολοκληρωθούν οι απαιτούμενες διατυπώσεις. Στην περίπτωση αυτή, αμέσως ενημερώνεται σχετικά η αντιπροσωπεία της Ευρωπαϊκής Επιτροπής στη Μοζαμβίκη.

Η τελική εκκαθάριση των τελών που οφείλονται για την αλιευτική περίοδο αποφασίζεται από την Ευρωπαϊκή Επιτροπή στο τέλος κάθε ημερολογιακού έτους, με βάση τις δηλώσεις αλιευμάτων που συντάσσονται από κάθε εφοπλιστή και επιβεβαιώνονται από τα αρμόδια επιστημονικά ιδρύματα για την επαλήθευση των στοιχείων των αλιευμάτων, όπως είναι το Ινστιτούτο Αναπτυξιακής Έρευνας (IRD), το Ισπανικό Ωκεανογραφικό (IEO), το Πορτογαλικό Ινστιτούτο Θαλάσσιων Ερευνών (IPIMAR) και το Εθνικό Ινστιτούτο Αλιευτικών Ερευνών (IIP). Η εκκαθάριση αυτή κοινοποιείται ταυτόχρονα στο Υπουργείο Αλιείας και στους εφοπλιστές.

Κάθε ενδεχόμενη πρόσθετη πληρωμή πραγματοποιείται από τους εφοπλιστές στο Υπουργείο Αλιείας το αργότερο 30 ημέρες μετά την κοινοποίηση της τελικής εκκαθάρισης. Εντούτοις, εάν ο τελικός λογαριασμός είναι κατώτερος από το ποσό της προκαταβολής που αναφέρεται ανωτέρω, το αντίστοιχο υπόλοιπο ποσό δεν επιστρέφεται στον εφοπλιστή.

4. Διατάξεις που εφαρμόζονται στις μηχανότρατες βυθού με ψυκτικές εγκαταστάσεις

Οι εφοπλιστές μηχανότρατας βυθού με ψυκτικές εγκαταστάσεις οφείλουν να εκπροσωπούνται από ναυτικό πράκτορα στη Μοζαμβίκη.

Οι άδειες αλιείας ισχύουν για περίοδο ενός έτους, από 1ης Ιανουαρίου έως 31 Δεκεμβρίου κάθε έτους. Η ανανέωσή τους γίνεται με αίτηση του εφοπλιστή, ο οποίος καταθέτει προς τούτο, 30 ημέρες τουλάχιστον πριν από τη λήξη της άδειας, έντυπο αίτησης για την έκδοση άδειας.

Η άδεια πρέπει να διατηρείται επί του σκάφους ανά πάσα στιγμή.

Τα τέλη για τη χορήγηση άδειας αλιείας καθορίζονται σε 600 ευρώ ανά τόνο της ποσόστωσης.

Οι άδειες εκδίδονται με εκ των προτέρων καταβολή στο Υπουργείο Αλιείας ενός τέλους 600 ευρώ ανά τόνο της ποσόστωσης.

Για τα θέματα της υγειονομικής επιθεώρησης εφαρμόζεται η νομοθεσία της Μοζαμβίκης. Προς τούτο, οι εφοπλιστές της Κοινότητας συμπληρώνουν το συνημμένο έντυπο (προσάρτημα 2) και υποβάλλουν εγγράφως αίτηση για την έκδοση εγγράφου διεθνούς διαμετακόμισης.

Τα τέλη υγειονομικής επιθεώρησης (υγειονομική έγκριση και υγειονομικό πιστοποιητικό διεθνούς διαμετακόμισης) καθορίζονται σε 1550 ευρώ ανά σκάφος και ανά έτος.

Η υγειονομική άδεια και το υγειονομικό πιστοποιητικό εκδίδονται μετά την εκ των προτέρων καταβολή στο Υπουργείο Αλιείας των προαναφερόμενων τελών.

Το Υπουργείο Αλιείας ανακοινώνει όλες τις πληροφορίες σχετικά με τους τραπεζικούς λογαριασμούς που πρέπει να χρησιμοποιούνται για την καταβολή των τελών.

5. Δήλωση των αλιευμάτων που πραγματοποιούνται από τις μηχανότρατες βυθού με ψυκτικές εγκαταστάσεις

Οι μηχανότρατες που επιτρέπεται να αλιεύουν στην ΑΟΖ της Μοζαμβίκης δυνάμει της παρούσας συμφωνίας οφείλουν να ανακοινώνουν στο Υπουργείο Αλιείας, μέσω της Αντιπροσωπείας της Ευρωπαϊκής Επιτροπής στη Μοζαμβίκη, τα στοιχεία που αφορούν τα αλιεύματα και την αντίστοιχη αλιευτική προσπάθεια. Το έντυπο που πρέπει να χρησιμοποιείται για το σκοπό αυτό περιλαμβάνεται στα προσαρτήματα 4 και 5. Οι δηλώσεις βάσει του προσαρτήματος 4 πρέπει να αναλύονται ανά περιόδους 10 ημερών και να διαβιβάζονται την 11η, την 21η και την τελευταία ημέρα κάθε μήνα. Οι δηλώσεις βάσει του προσαρτήματος 5 διαβιβάζονται ανά μήνα.

6. ΕΛΕΓΧΟΣ ΤΗΣ ΑΛΙΕΙΑΣ, ΥΓΕΙΟΝΟΜΙΚΗ ΕΠΙΘΕΩΡΗΣΗ ΚΑΙ ΔΕΙΓΜΑΤΟΛΗΨΙΕΣ

6.1 Τα κοινοτικά σκάφη που αλιεύουν στην ΑΟΖ της Μοζαμβίκης επιτρέπουν την πρόσβαση στο σκάφος ή την επιβίβαση επιθεωρητών αλιείας, οι οποίοι συνήθως χαρακτηρίζονται ως παρατηρητές στην κοινοτική πρακτική και οι οποίοι στο πλαίσιο των καθηκόντων τους είναι εξουσιοδοτημένοι:

- να επισκέπτονται ένα σκάφος, στη θάλασσα όπως και στο λιμάνι,

- να ελέγχουν την άδεια αλιείας, τα ημερολόγια του πλοίου, τα αλιεύματα που διατηρούνται επί του σκάφους, τα αλιευτικά εργαλεία,

- να επαληθεύουν το στίγμα των σκαφών που αλιεύουν,

- να διατάσσουν κάθε σκάφος να σταματήσει και να πραγματοποιήσει τους αναγκαίους για την επιθεώρηση ελιγμούς,

- να διατάσσουν την είσοδο στον πλησιέστερο λιμένα της Μοζαμβίκης σε περίπτωση υπόνοιας για σοβαρή παράβαση των κανόνων που διέπουν τις αλιευτικές δραστηριότητες.

6.2 Οι μηχανότρατες βυθού με ψυκτικές εγκαταστάσεις υπόκεινται στις υγειονομικές διατάξεις που επιβάλλει η ισχύουσα νομοθεσία της Μοζαμβίκης. Επιτρέπουν την πρόσβαση επί του σκάφους υγειονομικών επιθεωρητών που είναι εξουσιοδοτημένοι:

- να επισκέπτονται ένα σκάφος, στη θάλασσα όπως και στο λιμάνι,

- να ελέγχουν τις υγειονομικές άδειες και τις γενικές υγειονομικές συνθήκες του σκάφους,

- να ελέγχουν τα υγειονομικά πιστοποιητικά του πληρώματος,

- να ελέγχουν τις συνθήκες υγιεινής, την υγειονομική κατάσταση και τις συνθήκες αποθήκευσης των ιχθύων.

6.3 Τα κοινοτικά σκάφη επιτρέπουν την επιβίβαση επιστημονικού προσωπικού, χωρίς εξουσίες επιθεώρησης, το οποίο είναι επιφορτισμένο με τη συγκέντρωση στοιχείων που επιτρέπουν την παρακολούθηση της εκμετάλλευσης των αλιευτικών πόρων της Μοζαμβίκης, καθώς και στοιχείων περιβαλλοντικού χαρακτήρα. Το προσωπικό αυτό είναι εξουσιοδοτημένο ιδίως:

- να προβαίνει σε βιολογική δειγματοληψία και ιδίως να πραγματοποιεί μετρήσεις και ζυγίσεις των ειδών που έχουν αλιευθεί,

- να συλλέγει ωκεανογραφικά στοιχεία (θερμοκρασία ατμόσφαιρας και υδάτων, αλμυρότητα, άνεμοι, ρεύματα κλπ.)

- να συλλέγει δείγματα ιχθύων για εργαστηριακές αναλύσεις.

6.4 Κάθε κοινοτικό σκάφος που έχει επιβιβάσει επιθεωρητές ή επιστημονικό προσωπικό για δειγματοληψίες υποχρεούται να τους παρέχει γεύματα, ενδιαιτήματα και ιατρική αρωγή επιπέδου τουλάχιστον ισοδύναμου με εκείνο που δικαιούνται οι αξιωματικοί του σκάφους.

Όταν ο επιθεωρητής ή το μέλος του επιστημονικού προσωπικού για δειγματοληψίες αποβιβάζεται σε τόπο διαφορετικό από τον λιμένα επιβίβασης, τα έξοδα της επιστροφής του στον λιμένα επιβίβασης βαρύνουν τον εφοπλιστή.

Εάν ο επιθεωρητής ή το μέλος του επιστημονικού προσωπικού για δειγματοληψίες δεν παρουσιαστεί στον τόπο και την ώρα που έχουν καθοριστεί και δεν εμφανιστεί κατά τις δώδεκα επόμενες ώρες, ο εφοπλιστής απαλλάσσεται από την υποχρέωση να επιβιβάσει το συγκεκριμένο πρόσωπο.

6.5 Η παρουσία των ανωτέρω προσώπων επί του σκάφους περιορίζεται αυστηρά στο διάστημα που κρίνεται αναγκαίο από τις αρχές της Μοζαμβίκης για την επιτέλεση της αποστολής τους.

7. Παρακολούθηση μέσω δορυφόρου

Τα κοινοτικά σκάφη που αλιεύουν στο πλαίσιο της συμφωνίας αποτελούν αντικείμενο παρακολούθησης μέσω δορυφόρου (VMS), σύμφωνα με τους κανόνες που θέτει η νομοθεσία της Μοζαμβίκης για την αλιεία και με την κοινοτική νομοθεσία και με βάση τις λεπτομέρειες που θα καθοριστούν με πρωτόκολλο συμφωνίας μεταξύ των μερών.

Σε περίπτωση υπόνοιας για παράβαση, οι αρχές της Μοζαμβίκης μπορούν να ζητήσουν από την Ευρωπαϊκή Επιτροπή πληροφορίες για τα μητρώα δορυφορικής παρακολούθησης των κοινοτικών σκαφών που αλιεύουν στην ΑΟΖ της Μοζαμβίκης.

8. Ανακοινώσεις μέσω ασυρμάτου

Ο πλοίαρχος κοινοποιεί, προ τουλάχιστον 16 ωρών, είτε μέσω του σταθμού ασυρμάτου του Μαπούτο είτε με τηλέτυπο ή τηλεομοιοτυπία, την πρόθεσή του να εισέλθει στην αλιευτική ζώνη της Μοζαμβίκης, καθώς και τα στοιχεία που αφορούν τα επί του σκάφους αλιεύματα. Όταν κοινοποιεί την πρόθεσή του να εξέλθει από τη ζώνη, ο πλοίαρχος δηλώνει επίσης την ποσότητα αλιευμάτων που αλίευσε κατά την παρουσία του στην αλιευτική ζώνη της Μοζαμβίκης.

Η ραδιοσυχνότητα καθώς και οι αριθμοί τηλετύπου και τηλεομοιοτυπίας αναφέρονται στην άδεια αλιείας.

9. Αλιευτικές ζώνες

Για τα θυνναλιευτικά:

μεταξύ των παραλλήλων 10° 30' Ν και 26° 30' Ν, πέραν των 12 μιλίων από την ακτή.

Για τις μηχανότρατες:

μεταξύ των παραλλήλων 10° 30' Ν και 26° 30' Ν, πέραν των 12 μιλίων από την ακτή και σε βάθη μεγαλύτερα των 150 μέτρων.

10. Πρόσληψη των πληρωμάτων

Οι μηχανότρατες βυθού με ψυκτικές εγκαταστάσεις που έχουν άδεια να αλιεύουν στα ύδατα της Μοζαμβίκης στο πλαίσιο της αλιευτικής συμφωνίας υποχρεούνται να ναυτολογούν ναυτικούς της Μοζαμβίκης σε ποσοστό μέχρι 50% του πληρώματος, εξαιρουμένων των αξιωματικών.

Η αμοιβή των εν λόγω ναυτικών βαρύνει τους εφοπλιστές και περιλαμβάνει τις εισφορές στο σύστημα κοινωνικής ασφάλισης στο οποίο υπάγεται ο ναυτικός: ασφάλεια ζωής, ασφάλεια ατυχήματος, ασφάλεια ασθενείας και επιδόματα κοινωνικής πρόνοιας.

11. Χρήση των λιμενικών εξοπλισμών

Οι όροι χρησιμοποίησης των λιμενικών εξοπλισμών καθορίζονται από τις λιμενικές αρχές της Μοζαμβίκης.

12. Μεταφορτώσεις

Κάθε μεταφόρτωση στην οποία συμμετέχει μηχανότρατα βυθού με ψυκτικές εγκαταστάσεις πρέπει να γνωστοποιείται στις αρχές αλιείας της Μοζαμβίκης προ δύο εργασίμων ημερών και πρέπει να πραγματοποιείται στους λιμένες Μπέιρα ή Μαπούτο παρουσία των αρχών αλιείας και του τελωνείου της Μοζαμβίκης.

Κάθε μηχανότρατα βυθού με ψυκτικές εγκαταστάσεις που επιθυμεί να εξέλθει από την ΑΟΖ της Μοζαμβίκης διατηρώντας τα αλιεύματά της πρέπει να υποβάλλεται σε αλιευτικό έλεγχο, στην αναγκαία πιστοποίηση για τη διαμετακόμιση των προϊόντων και σε τελωνειακό έλεγχο στους λιμένες Μπέιρα ή Μαπούτο, ελέγχους οι οποίοι πρέπει να ζητούνται προ δύο εργασίμων ημερών.

Οι δραστηριότητες μεταφόρτωσης, αλιευτικού ελέγχου ή τελωνειακού ελέγχου στους λιμένες Μπέιρα ή Μαπούτο δεν θίγουν την κοινοτική καταγωγή των σχετικών αλιευμάτων.

13. Παροχή υπηρεσιών

Οι εφοπλιστές της Κοινότητας που αλιεύουν στην ΑΟΖ της Μοζαμβίκης υποχρεούνται να δίνουν προτεραιότητα στις υπηρεσίες της Μοζαμβίκης (λιμενεργάτες, φορτοεκφόρτωση, εφοδιασμός σε καύσιμα, πρακτόρευση κλπ.).

14. Διαδικασία σε περίπτωση κράτησης

Οι αρχές της Μοζαμβίκης ενημερώνουν εγγράφως την αντιπροσωπεία της Ευρωπαϊκής Επιτροπής στο Μαπούτο, εντός μέγιστης προθεσμίας δύο εργασίμων ημερών, για κάθε κράτηση κοινοτικού αλιευτικού σκάφους που αλιεύει στο πλαίσιο της αλιευτικής συμφωνίας, η οποία κράτηση έγινε στην αλιευτική ζώνη της Μοζαμβίκης, διευκρινίζοντας τις περιστάσεις και τους λόγους της εν λόγω κράτησης. Επίσης, η αντιπροσωπεία της Ευρωπαϊκής Επιτροπής τηρείται ενήμερη για την εξέλιξη των διαδικασιών που κινούνται και των ενδεχόμενων διοικητικών κυρώσεων που αποφασίζονται.

15. Παραβάσεις

Κάθε παράβαση της νομοθεσίας της Μοζαμβίκης ή των διατάξεων του παρόντος πρωτοκόλλου, η οποία διαπράττεται από κοινοτικό σκάφος, γνωστοποιείται στην αντιπροσωπεία της Ευρωπαϊκής Επιτροπής στο Μαπούτο, με την επιφύλαξη των κυρώσεων που έχουν εφαρμογή δυνάμει της σχετικής νομοθεσίας.

ΠΡΟΣΑΡΤΗΜΑ 1

ΔΗΜΟΚΡΑΤΙΑ ΤΗΣ ΜΟΖΑΜΒΙΚΗΣ

_____________

ΥΠΟΥΡΓΕΙΟ ΓΕΩΡΓΙΑΣ ΚΑΙ ΑΛΙΕΙΑΣ

ΕΘΝΙΚΗ ΔΙΕΥΘΥΝΣΗ ΑΛΙΕΙΑΣ

ΑΙΤΗΣΗ ΑΔΕΙΑΣ ΑΛΙΕΙΑΣ

ΣΥΜΠΛΗΡΩΝΕΤΑΙ ΑΠΟ ΤΟΝ ΑΙΤΟΥΝΤΑ

ΟΝΟΜΑΣΙΑ ΤΗΣ ΕΠΙΧΕΙΡΗΣΗΣ

ΔΙΕΥΘΥΝΣΗ

ΤΑΧ. ΘΥΡΙΔΑ ΤΗΛΕΦΩΝΟ ΤΗΛΕΟΜΟΙΟΤΥΠΙΑ

ΟΝΟΜΑ (1)

ΑΡΙΘ. ΔΕΛΤΙΟΥ ΤΑΥΤΟΤΗΤΑΣ ΤΟΠΟΣ ΕΚΔΟΣΗΣ

ΜΕ ΙΣΧΥ ΕΩΣ _____/_____/_____ ΚΑΤΟΙΚΟΣ

ΖΗΤΕΙ ΤΗΝ ΕΚΔΟΣΗ ΑΔΕΙΑΣ ΑΛΙΕΙΑΣ (2)

ΓΙΑ ΝΑ ΑΛΙΕΥΕΙ ΣΤΗ ΖΩΝΗ

ΕΧΟΝΤΑΣ ΩΣ ΒΑΣΗ ΤΟΝ ΛΙΜΕΝΑ ΕΠΑΡΧΙΑΣ

ΧΡΗΣΙΜΟΠΟΙΩΝΤΑΣ ΤΑ ΕΞΗΣ ΑΛΙΕΥΤΙΚΑ ΕΡΓΑΛΕΙΑ:

ΓΙΑ ΤΗΝ ΑΛΙΕΥΣΗ

ΧΑΡΑΚΤΗΡΙΣΤΙΚΑ ΤΟΥ ΣΚΑΦΟΥΣ (3) (4)

1. ΟΝΟΜΑ ΣΗΜΑΙΑ ΑΡΙΘ. ΝΗΟΛΟΓΙΟΥ

2. ΛΙΜΕΝΑΣ ΝΗΟΛΟΓΗΣΗΣ ΕΤΟΣ ΝΑΥΠΗΓΗΣΗΣ ΝΑΥΠΗΓΕΙΟ / ΧΩΡΑ

3. ΤΥΠΟΣ ΣΚΑΦΟΥΣ (5) ΧΡΩΜΑ ΠΛΕΥΡΩΝ ΧΡΩΜΑ ΥΠΕΡΚΑΤΑΣΚΕΥΩΝ

4. διαστάσεις (σε μέτρα): ΟΛΙΚΟ ΜΗΚΟΣ ____ ΠΛΑΤΟΣ ____ ΒΑΘΟΣ ____ ΜΙΚΤΗ ΧΩΡΗΤΙΚΟΤΗΤΑ ___ ΤΟΝΟΙ

5. ΗΛΕΚΤΡΟΝΙΚΟΣ ΕΞΟΠΛΙΣΜΟΣ (6): ΑΣΥΡΜΑΤΟΣ HF _____ ΑΣΥΡΜΑΤΟΣ VHF ____ ΗΧΟΒΟΛΙΣΤΙΚΟ ____ ΣΟΝΑΡ ____ ΣΥΣΚΕΥΗ ΔΟΡΥΦΟΡΙΚΗΣ ΝΑΥΣΙΠΛΟΪΑΣ ____ ΓΥΡΟΣΚΟΠΙΚΗ ΠΥΞΙΔΑ ______ ΡΑΝΤΑΡ _______

6. ΔΙΑΚΡΙΤΙΚΟ ΚΛΗΣΕΩΣ

7. ΚΥΡΙΑ ΜΗΧΑΝΗ: ΚΑΤΑΣΚΕΥΑΣΤΗΣ ΙΣΧΥΣ CV

8. ΑΛΙΕΥΤΙΚΟΣ ΕΞΟΠΛΙΣΜΟΣ: ΑΡΙΘΜΟΣ ΒΑΡΟΥΛΚΩΝ ΧΩΡΗΤΙΚΟΤΗΤΑ ΤΟΝΟΙ

ΤΡΑΤΑ ΜΕ ΦΤΕΡΑ (6) ΤΡΑΤΑ ΠΡΥΜΝΑΙΑΣ ΣΥΡΣΗΣ (6) ΑΡΙΘ. ΕΡΓΑΛΕΙΩΝ

9. ΣΥΝΤΗΡΗΣΗ ΤΩΝ ΙΧΘΥΩΝ (6) (7):

ΕΤΟΙΜΑ ΠΡΟΪΌΝΤΑ: _______________ ______________________ _________________

ΕΡΓΑΣΤΗΡΙΟ ΠΑΡΑΣΚΕΥΗΣ: Ν/Ο

ΚΑΤΑΨΥΞΗ ΜΕ ΕΞΑΝΑΓΚΑΣΜΕΝΗ ΡΟΗ ΑΕΡΑ: Ν/Ο ΔΥΝΑΜΙΚΟΤΗΤΑ (τόνοι /ημέρα) ________ ΘΕΡΜΟΚΡΑΣΙΑ (σε °C) _____

ΜΕ ΠΛΑΚΕΣ: Ν/Ο ΔΥΝΑΜΙΚΟΤΗΤΑ (τόνοι /ημέρα) ________ ΘΕΡΜΟΚΡΑΣΙΑ (σε °C) _____

ΣΕ ΨΥΚΤΙΚΟ ΘΑΛΑΜΟ: Ν/Ο ΑΠΟ _________ ΘΕΡΜΟΚΡΑΣΙΑ (σε °C) _____

ΕΝΑΠΟΘΗΚΕΥΣΗ ΥΠΟ ΨΥΞΗ: ΚΥΤΟΣ 1- ΧΩΡΗΤΙΚΟΤΗΤΑ (τόνοι) ________ ΘΕΡΜΟΚΡΑΣΙΑ (σε °C) _____

ΚΥΤΟΣ 2- ΧΩΡΗΤΙΚΟΤΗΤΑ (τόνοι) ________ ΘΕΡΜΟΚΡΑΣΙΑ (σε °C) _____

ΚΥΤΟΣ 3- ΧΩΡΗΤΙΚΟΤΗΤΑ (τόνοι) ________ ΘΕΡΜΟΚΡΑΣΙΑ (σε °C) _____

ΨΥΞΗ: ΠΑΓΟΣ: Ν/Ο ΙΣΟΘΕΡΜΙΚΑ ΚΙΒΩΤΙΑ Ν/Ο ΧΩΡΗΤΙΚΟΤΗΤΑ (τόνοι) ____

ΜΟΝΩΜΕΝΟ ΚΥΤΟΣ Ν/Ο ΧΩΡΗΤΙΚΟΤΗΤΑ (τόνοι) ____

ΚΥΤΟΣ ΥΠΟ ΨΥΞΗ Ν/Ο ΧΩΡΗΤΙΚΟΤΗΤΑ (τόνοι) ____ ΘΕΡΜ. (σε °C)_

ΕΨΥΓΜΕΝΟ ΘΑΛΑΣΣΙΟ ΝΕΡΟ: Ν/Ο ΧΩΡΗΤΙΚΟΤΗΤΑ (τόνοι) ____________ ΘΕΡΜΟΚΡΑΣΙΑ (σε °C) ______

ΕΞΟΠΛΙΣΜΟΣ ΓΙΑ ΤΗ ΔΙΑΤΗΡΗΣΗ ΖΩΝΤΩΝ ΕΙΔΩΝ: Ν/Ο ΝΑ ΔΙΕΥΚΡΙΝΙΣΤΕΙ

ΠΟΣΙΜΟ ΝΕΡΟ: ______ m³ ΣΥΣΚΕΥΕΣ ΑΦΑΛΑΤΩΣΗΣ: Ν/Ο ΧΩΡΟΙ ΥΓΙΕΙΝΗΣ: Ν/Ο ΑΡΙΘΜΟΣ: ___

ΒΟΗΘΗΤΙΚΟΣ ΕΞΟΠΛΙΣΜΟΣ ΜΕΤΑΠΟΙΗΣΗΣ: ΜΗΧΑΝΕΣ ΔΙΑΛΟΓΗΣ: Ν/Ο ΖΥΓΟΙ: Ν/Ο

ΜΥΛΟΙ: Ν/Ο ΠΛΥΝΤΗΡΙΑ ΙΧΘΥΩΝ: Ν/Ο ΒΡΑΣΤΗΡΕΣ ΙΧΘΥΩΝ: Ν/Ο

ΑΛΛΑ:

_________________,____________

ΥΠΟΓΡΑΦΗ ΤΟΥ ΑΙΤΟΥΝΤΟΣ

___________________________________

ΣΥΜΠΛΗΡΩΝΕΤΑΙ ΑΠΟ ΤΟΝ ΟΡΓΑΝΙΣΜΟ ΠΟΥ ΕΚΔΙΔΕΙ ΤΗΝ ΑΔΕΙΑ ΑΛΙΕΙΑΣ

Η ΕΚΔΟΣΗ ΤΗΣ ΑΔΕΙΑΣ ΑΛΙΕΙΑΣ ΕΓΚΡΙΘΗΚΕ ΣΤΙΣ _______/______/______

ΑΡΙΘΜΟΣ ΤΗΣ ΕΚΔΟΘΕΙΣΑΣ ΑΔΕΙΑΣ ΑΛΙΕΙΑΣ ______________ ΙΣΧΥΕΙ ΕΩΣ _________

ΕΙΔΙΚΟΙ ΟΡΟΙ

_________________,____________

ΥΠΟΓΡΑΦΗ

ΣΗΜΕΙΩΣΕΙΣ:

(1) Όνομα του εκπροσώπου της επιχείρησης (διευθυντής, διαχειριστής κλπ.).

(2) Να αναγραφεί το είδος αλιείας: βιομηχανική, ημιβιομηχανική, συναφείς αλιευτικές δραστηριότητες.

(3) Να επισυναφθούν τρεις έγχρωμες φωτογραφίες που παρουσιάζουν μια από τις πλευρές του σκάφους (οι επιγραφές πρέπει να είναι ευανάγνωστες).

(4) Όπως αναγράφονται στον τίτλο ιδιοκτησίας.

(5) Να αναγραφεί το υλικό: χάλυβας, ξύλο ή GRP.

(6) Να σημειωθούν με Χ οι κατάλληλες απαντήσεις.

(7) Να επισυναφθεί το οργανόγραμμα των ροών μεταποίησης.

ΠΡΟΣΑΡΤΗΜΑ 2

ΔΗΜΟΚΡΑΤΙΑ ΤΗΣ ΜΟΖΑΜΒΙΚΗΣ

ΥΠΟΥΡΓΕΙΟ ΑΛΙΕΙΑΣ

Υπηρεσία ΕΠΙΘΕΩΡΗΣΗΣ ΑΛΙΕΙΑΣ

αίτηση ΥΓΕΙΟΝΟΜΙΚΗΣ ΕΓΚΡΙΣΗΣ για

ΣΚΑΦΟΣ (1)_______________________

Κύριε,

Ο υπογεγραμμένος (ιδιοκτήτης / διαχειριστής), με αριθ. δελτίου ταυτότητας

που εκδόθηκε στ.. στις _____/____/_____, έχω την τιμή να ζητήσω υγειονομική έγκριση για το σκάφος που περιγράφεται παρακάτω και βεβαιώνω την ακρίβεια των κάτωθι πληροφοριών.

ΟΝΟΜΑΣΙΑ ΤΗΣ ΕΠΙΧΕΙΡΗΣΗΣ: ΑΡΙΘ. ΚΑΤΑΧΩΡΗΣΗΣ ΣΤΟ ΥΠ. ΑΛΙΕΙΑΣ:

Διεύθυνση: Ταχ. Θυρίδα:

Τηλέφωνο: Τηλεομοιοτυπία: E-mail:

ΟΝΟΜΑ ΤΟΥ ΣΚΑΦΟΥΣ: Αριθ. καταχώρησης του σκάφους στο Υπ. Αλιείας: .

Η μεταποιητική δραστηριότητα που είναι αιτία της αίτησης αφορά ΑΛΙΕΥΤΙΚΑ ΠΡΟΪΌΝΤΑ των ακόλουθων ΚΑΤΗΓΟΡΙΩΝ (2):

ΠΟΥ ΠΡΟΟΡΙΖΟΝΤΑΙ ΓΙΑ ΤΙΣ ΑΓΟΡΕΣ (3):

ΑΡΙΘ. ΠΡΩΤΟΚΟΛΛΟΥ ΤΗΣ ΑΙΤΗΣΗΣ: /

Ο εκπρόσωπος της επιχείρησης, Παραλήφθηκε από: _____________________

__________________ ___/___/___ SPAP (Serviηo Provincial de Administraηγo Pesqueira): ____ __/__/__

Σημ.: τα έγγραφα που πρέπει να επισυναφθούν στην αίτηση αναφέρονται στην πίσω σελίδα.

1Να αναγραφεί ο τύπος του σκάφους:

- αλιευτικό σκάφος,

- σκάφος αφιερωμένο σε συναφείς δραστηριότητες,

- πλοίο-εργοστάσιο (που πραγματοποιεί τη μεταποίηση του προϊόντος και τη συσκευασία του),

- πλοίο-ψυγείο ή πλοίο-εργοστάσιο που πραγματοποιεί τη μεταποίηση επιτόπου (RIGQ [κανονισμός σχετικά με την επιθεώρηση και τη διασφάλιση ποιότητας των αλιευτικών προϊόντων], άρθρο 40 παράγραφος 2).

2Να αναγραφούν οι σχετικές κατηγορίες προϊόντων:

- ΚΑΤΗΓΟΡΙΑ Ι: δίθυρα μαλάκια, ζώντα, νωπά ή κατεψυγμένα,

- ΚΑΤΗΓΟΡΙΑ ΙΙ: προϊόντα αλιείας παστεριωμένα, ψημένα ή προψημένα, καπνιστά εν θερμώ, πανέ, συμπεριλαμβανομένων των προϊόντων που έχουν υποστεί οξίνιση, με ή χωρίς κατάψυξη, κατάλληλα για κατανάλωση χωρίς συμπληρωματικό ψήσιμο,

- ΚΑΤΗΓΟΡΙΑ ΙΙΙ: κονσέρβες ή προϊόντα που έχουν υποστεί αποστείρωση πριν από τη διάθεσή τους στο εμπόριο μέσα σε ερμητικά κλειστά δοχεία,

- ΚΑΤΗΓΟΡΙΑ IV: προϊόντα αλιείας αλατισμένα και αποξηραμένα,

- ΚΑΤΗΓΟΡΙΑ V: κατεψυγμένα προϊόντα,

- ΚΑΤΗΓΟΡΙΑ VI: νωπά ζώντα μαλακόστρακα και ιχθύες.

3Να αναγραφεί η αγορά προορισμού των προϊόντων:

- εθνική αγορά,

- Ευρωπαϊκή Ένωση,

- λοιπές χώρες.

ΟΡΟΙ ΕΚΔΟΣΗΣ ΥΓΕΙΟΝΟΜΙΚΗΣ ΕΓΚΡΙΣΗΣ ΓΙΑ ΕΝΑ ΣΚΑΦΟΣ

Η χορήγηση σε ένα σκάφος υγειονομικής έγκρισης για τον χειρισμό, τη μεταποίηση, την αποθήκευση και τη μεταφορά προϊόντων αλιείας ανήκει στην αρμοδιότητα του Υπουργείου Αλιείας και απαιτεί τις ακόλουθες διαδικασίες:

1. Το παρόν έντυπο αίτησης για υγειονομική έγκριση, απευθυνόμενο στον κύριο Υπουργό Αλιείας, πρέπει να κατατεθεί σε επαρχιακές υπηρεσίες αλιείας της επαρχίας όπου βρίσκεται ο λιμένας βάσης σκάφους. Πρέπει να αναφέρει τα πλήρη στοιχεία ταυτότητας του αιτούντος και το συνολικό σκοπό του σχεδίου.

2. Το έντυπο πρέπει εξάλλου να συνοδεύεται από τα ακόλουθα έγγραφα και πληροφορίες:

2.1 Για τα αλιευτικά σκάφη ή τα σκάφη που πραγματοποιούν συναφείς εργασίες:

* ιατρικά πιστοποιητικά όλων των μελών του πληρώματος και αντίγραφο αναλύσεων κοπράνων και ούρων, καθώς και αποτελέσματα των δοκιμασιών για την ανίχνευση φυματίωσης, σαλμονέλας, δονακίου της χολέρας ή οποιασδήποτε άλλης δοκιμασίας επιβάλλεται από την αρμόδια αρχή της Επιθεώρησης Αλιείας (ΙΡ)

* πιστοποιητικό υποκαπνισμού (εκδιδόμενο από εγκεκριμένο οργανισμό)

* σχεδιάγραμμα διάταξης επί του σχεδίου, τύπος προϊόντος και περιοδικότητα μυοκτονίας

* περιγραφή των ορθών πρακτικών παρασκευής (βλέπε λεπτομέρειες στο συνημμένο έντυπο Fr 16/IP)

* οδηγίες υγιεινής που εφαρμόζονται στις εγκαταστάσεις, τον εξοπλισμό και τα πρόσωπα (βλέπε λεπτομέρειες στο συνημμένο έντυπο Fr 17/IP)

2.2 Στην περίπτωση πλοίων-ψυγείων και πλοίων-εργοστασίων, να επισυναφθούν επίσης τα ακόλουθα έγγραφα και πληροφορίες:

* διάγραμμα ροών

* σχέδιο του σκάφους

* διάγραμμα ροών επί του σχεδίου του σκάφους

* περιγραφή των ορθών πρακτικών παρασκευής (βλέπε λεπτομέρειες στο συνημμένο έντυπο Fr 16/IP)

* σύστημα ελέγχου και διασφάλισης ποιότητας (βλ. λεπτομέρειες στο έντυπο Fr 16/IP)

* τύπος συσκευασίας και επισήμανσης που χρησιμοποιείται

* κωδικός παραγωγής

* αριθμός μελών προσωπικού, με αναφορά της κατάρτισής τους και της επαγγελματικής τους πείρας

* περιγραφή του συστήματος διάθεσης των απορριμμάτων

* περιγραφή του συστήματος τροφοδοσίας με πόσιμο νερό ή νερό που έχει καταστεί πόσιμο ή με υγιεινό θαλάσσιο νερό, με μνεία των δεξαμενών αποθήκευσης, των συστημάτων επεξεργασίας και της εκτιμώμενης ποσότητας κατανάλωσης

2.3 Στην περίπτωση πλοίων-ψυγείων ή πλοίων-εργοστασίων που πραγματοποιούν τη μεταποίηση επιτόπου, να επισυναφθούν επίσης:

* περιγραφή του συστήματος διάθεσης υγρών αποβλήτων

* περιγραφή των διατάξεων ελέγχου πρόσβασης του προσωπικού επί του σκάφους

Σημείωση:

Σύμφωνα με το άρθρο 41 παράγραφος 5 του RIGQ (κανονισμός για την επιθεώρηση και τη διασφάλιση ποιότητας αλιευτικών προϊόντων), η προθεσμία έκδοσης της υγειονομικής έγκρισης είναι 30 ημερών.

Φροντίστε να είναι πλήρεις οι φάκελοι, διότι ο χρόνος που απαιτείται για την επιστροφή των ελλιπών αιτήσεων δεν περιλαμβάνεται στην ως άνω προθεσμία.

Τη στιγμή που ζητείτε την επιθεώρηση του σκάφους, φροντίστε αυτό να είναι έτοιμο για απόπλου, καθαρό και τα έγγραφά του να είναι εντάξει. Η επιθεώρηση πρέπει να ζητηθεί κατά προτίμηση 7 (επτά) εργάσιμες ημέρες πριν από την ημερομηνία κατά την οποία επιθυμείτε να λάβετε την υγειονομική έγκριση.

Προβλέπονται και άλλες επιθεωρήσεις των σκαφών καθόλη τη διάρκεια του έτους, στο πλαίσιο του τακτικού προγράμματος επιθεώρησης της αλιείας.

>ΘΕΣΗ ΠIΝΑΚΑ>

«HACCP»

Σύστημα πρόληψης των κινδύνων που επιτρέπει μείωση της επικινδυνότητας μέσω μεθόδων επαλήθευσης / ελέγχου /αυτοελέγχου, ορίων αποδεκτού και διορθωτικών μέτρων. Οι αντίστοιχες διαδικασίες πρέπει να περιγράφονται εγγράφως, διευκρινίζοντας τα ακόλουθα στοιχεία:

Διαδικασία HACCP που εκπονήθηκε από: ____________________ Ακαδημαϊκή μόρφωση: ___________________

Αριθμός ετών εμπειρίας στον τομέα των τροφίμων: ____________________ Μέλος του προσωπικού της επιχείρησης (ναι/όχι): _____

Κάθε επιχείρηση που επιθυμεί να εξάγει προϊόντα αλιείας πρέπει να διαθέτει σύστημα HACCP ποιοτικού ελέγχου, το οποίο συνίσταται σε μηχανισμό αυτοελέγχου για κάθε τύπο προϊόντων αποτελούμενο ιδίως από τα ακόλουθα στοιχεία:

1) οργανόγραμμα της μονάδας παραγωγής με περιγραφή των αρμοδιοτήτων.

2) ταυτοποίηση και περιγραφή των προϊόντων:

α) σύνθεση (είδος και χημική σύνθεση), βάρος (και εφαρμοστέες ανοχές), σύστημα ταξινόμησης (αριθμός και μέγεθος ή βάρος).

β) μέθοδος συντήρησης (νωπό, κατεψυγμένο, παστό, κλπ).

γ) μέθοδος μεταποίησης (περιγραφή των ορθών πρακτικών παρασκευής).

δ) σύστημα συσκευασίας, σήμανσης ή επισήμανσης, κωδικοποίηση (να επισυναφθούν τρία αντίτυπα και αντίγραφα σφραγίδων ή αυτοκόλλητων που χρησιμοποιούνται).

ε) συνθήκες αποθήκευσης (πρώτες ύλες και προϊόντα) και διανομής των προϊόντων.

στ) διάρκεια συντήρησης.

ζ) οδηγίες χρήσης (τρόπος παρασκευής).

η) μέθοδος συντήρησης που πρέπει να χρησιμοποιεί ο καταναλωτής.

θ) έλεγχος ποσιμότητας του ύδατος.

3) Προσδιορισμός του προορισμού του προϊόντος (ομάδα στόχου, αγορά προορισμού, κείμενο της ετικέτας).

4) Οργανόγραμμα της παραγωγής και οργανόγραμμα επί του σχεδίου.

5) Προσδιορισμός όλων των δυνητικών κινδύνων (μικροβιολογικών, φυσικών και χημικών), καθώς και πιθανότητα των κινδύνων σε κάθε στάδιο της μεταποίησης (οργανόγραμμα μεταποίησης). Κατάρτιση όλων των προληπτικών μέτρων που είναι ικανά να αποτρέψουν ή να μειώσουν τις συνέπειες των κινδύνων που έχουν προσδιοριστεί.

6) Καθορισμός των κρίσιμων σημείων ελέγχου (PCC) και των κρίσιμων σημείων (PC).

7) Καθορισμός, για κάθε PCC, κρίσιμων ορίων (π.χ. διάρκεια, επίπεδο, °C κλπ.).

8) Εγκατάσταση συστήματος παρακολούθησης (εποπτείας) για κάθε PCC (τι, πού, πότε, ποιος, πώς).

9) Καθορισμός διορθωτικών μέτρων για τις περιπτώσεις που δεν κατέστη δυνατό να αποτραπεί ο κίνδυνος.

10) Ετήσια βαθμονόμηση των οργάνων (θερμόμετρα, ζυγοί κλπ.) από εγκεκριμένη επιχείρηση, με αρχειοθέτηση του αντίστοιχου παραστατικού, ώστε να είναι δυνατή η προσκόμισή του για έλεγχο στην επιθεώρηση αλιείας. Η μονάδα παραγωγής πρέπει να διαθέτει τα δικά της πρότυπα σταθμά 1 kg και 100 g, για να μπορεί να ελέγχει η ίδια τους ζυγούς και τα βιβλία της. Ομοίως, πρέπει επίσης να διαθέτει θερμόμετρο αναφοράς.

11) Καθορισμός διαδικασιών επαλήθευσης (αρμοδιότητες, περιοδικότητες, έντυπα, κριτήρια αποδεκτού).

12) Καθορισμός βιβλίων και εγγράφων (συστήματα καταγραφής και ελέγχου της αποτελεσματικότητας των PH, BPF και HACCP μέσω απλών εντύπων). Για παράδειγμα, ο έλεγχος της θερμοκρασίας πρέπει να πραγματοποιείται στους ψυκτικούς θαλάμους και αποθήκες μέσω αυτόματων θερμογράφων. Έτσι:

- οι εγκαταστάσεις πρέπει να διαθέτουν θερμόμετρο, το οποίο χρησιμοποιείται σε όλη τη διάρκεια της μεταποίησης. Οφείλουν να καταγράφουν τη θερμοκρασία και την αισθητήρια ποιότητα της πρώτης ύλης όλων των παρτίδων, ιδίως εάν πρόκειται για προϊόντα της αλιείας μικρής κλίμακας. Πρέπει επίσης να καταγράφουν τη θερμοκρασία του υπό μεταποίηση προϊόντος τουλάχιστον μία φορά την εβδομάδα, πάντοτε την ίδια ημέρα, χρησιμοποιώντας το ίδιο πρόσωπο, και στα διάφορα στάδια (π.χ., πλύση, διαλογή, ζύγιση μετά την κατάψυξη). Ομοίως, οι εγκαταστάσεις οφείλουν να καταγράφουν τη θερμοκρασία του εργαστηρίου υποδοχής, μεταποίησης και συσκευασίας κατά το μέσο της ημέρας εργασίας. Το έργο αυτό πρέπει να πραγματοποιείται πάντοτε την ίδια ώρα και, κατά προτίμηση, από το ίδιο πρόσωπο. Τέλος, η θερμοκρασία κατάψυξης και η αντίστοιχη των ψυκτικών αποθηκών πρέπει να καταγράφεται καθημερινά.

- τα σκάφη πρέπει να διαθέτουν θερμόμετρο ελέγχου και να καταγράφουν τη θερμοκρασία του κύτους κατά την εκφόρτωση. Πρέπει επίσης να καταγράφουν τη θερμοκρασία του κύτους μία φορά την εβδομάδα και τη θερμοκρασία των θαλάμων κατάψυξης μία φορά την ημέρα καθόλη τη διάρκεια της αλιευτικής εξόρμησης. Η καταγραφή πρέπει να πραγματοποιείται κατά τη θερμότερη ώρα της ημέρας και πάντοτε από το ίδιο πρόσωπο.

Σημείωση: η εφαρμογή του συστήματος HACCP στηρίζεται στις οδηγίες υγιεινής.

«ΠΑΡΑΔΟΣΙΑΚΗ ΜΕΘΟΔΟΣ»

- Εφαρμόζονται οι παράγραφοι 1), 2), 3) και 4).

- Μέθοδος ελέγχου της ποιότητας της πρώτης ύλης και του έτοιμου προϊόντος (π.χ.: θερμοκρασία, αισθητήρια, χημική και μικροβιολογική ποιότητα).

ΟΡΘΕΣ ΠΡΑΚΤΙΚΕΣ ΠΑΡΑΣΚΕΥΗΣ

- Τύπος και ποιότητα της πρώτης ύλης που έχει επιλεγεί για μεταποίηση. Εφαρμοζόμενα κριτήρια ποιοτικού ελέγχου, όσον αφορά, π.χ., την ΠΡΩΤΗ ΥΛΗ, το ΥΠΟ ΜΕΤΑΠΟΙΗΣΗ ΠΡΟΪΟΝ και το ΕΤΟΙΜΟ ΠΡΟΪΟΝ.

Στην περίπτωση των εγκαταστάσεων

* Εάν η πρώτη ύλη προέρχεται κυρίως από την μικρής κλίμακας ή ημιβιομηχανική αλιεία με συντήρηση σε πάγο, πρέπει να υποβάλλεται σε αναλύσεις:

* καθημερινά από τον ελεγκτή ποιότητας της εγκατάστασης, με τη διενέργεια αισθητήριων δοκιμασιών.

* και τουλάχιστον κάθε τέσσερις μήνες με φυσικοχημική και μικροβιολογική ανάλυση δειγμάτων σε εργαστήριο.

Σημείωση: πριν από την εργαστηριακή ανάλυση, πρέπει να κληθεί η Επιθεώρηση Αλιείας για να επιβλέψει τη δειγματοληψία (περίπου πέντε δείγματα πρώτης ύλης) και να εξασφαλίσει ότι η λήψη των δειγμάτων πραγματοποιείται ορθά.

* Το υπό μεταποίηση προϊόν και το έτοιμο προϊόν πρέπει επίσης να υποβάλλονται σε αναλύσεις κάθε τέσσερις μήνες (με βάση πέντε δείγματα για το καθένα).

Στην περίπτωση των σκαφών

* Οι επιβιβαζόμενοι ελεγκτές ποιότητας προβαίνουν κάθε έξι μήνες στη λήψη τουλάχιστον πέντε δειγμάτων για κάθε τύπο προϊόντος (πρώτη ύλη, υπό μεταποίηση προϊόν, έτοιμο προϊόν). Τα δείγματα, με μάζα περίπου 1000 g, τοποθετούνται μέσα σε καθαρούς πλαστικούς σάκους. Σε περίπτωση αμφιβολίας, πρέπει να απευθύνεται κανείς στην Επιθεώρηση Αλιείας.

Λοιπά

* Όλα τα προϊόντα που εξέρχονται από τις μονάδες παραγωγής πρέπει επίσης να υποβάλλονται σε αναλύσεις για την ανίχνευση βαρέων μετάλλων (δειγματοληψία μία φορά το έτος).

* Στην περίπτωση της μεταποίησης τόνου, καρχαρία και ιχθύων συγγενών ειδών, πρέπει να πραγματοποιείται δειγματοληψία τουλάχιστον δύο φορές το έτος για την ανίχνευση βαρέων μετάλλων και ισταμίνης.

* Προσοχή στη μέθοδο κωδικοποίησης των δειγμάτων: στην εξωτερική πλευρά των πλαστικών σάκων συλλογής των δειγμάτων, να αναγράφεται με ανεξάλειπτη μελάνη η ημερομηνία και το όνομα του σκάφους και να αναφέρεται εάν πρόκειται για πρώτη ύλη, για υπό μεταποίηση προϊόν ή για έτοιμο προϊόν.

- Μέθοδος μεταποίησης (πλήρης περιγραφή της μεθόδου παραγωγής, από τις πρώτες ύλες έως τα έτοιμα προϊόντα, χωρίς να λησμονείται η υποδομή, ο εξοπλισμός, το υλικό κλπ.). Για παράδειγμα, στην περίπτωση των συνθηκών υγιεινής, να περιγράφεται η ΥΠΟΔΟΜΗ, δίνοντας έμφαση στον καθαρισμό του περιβάλλοντος χώρου των εργαστηρίων, την κατάσταση των εγκαταστάσεων υγιεινής, την ποσότητα και τις συνθήκες τροφοδοσίας με πόσιμο νερό, τον έλεγχο των συστημάτων αποχέτευσης και αποστράγγισης καθώς και στα άλλα σημεία που προβλέπονται από τον RIGQ για τα σκάφη (άρθρα 39, 40 και 41), τις χερσαίες εγκαταστάσεις (άρθρα 28, 29, 30, 31 και 38), τους αλιευτικούς λιμένες και τις ψυκτικές αποθήκες (άρθρα 38, 42 και 43) και τα μεταφορικά μέσα (άρθρο 44).

- Χρησιμοποιούμενα συστατικά (περιγραφή, συγκεντρώσεις, στιγμή χρησιμοποίησής τους).

ΣΗΜΕΙΩΣΗ: ΕΦΑΡΜΟΓΗ ΣΤΑΤΙΣΤΙΚΩΝ ΜΕΘΟΔΩΝ

Για την ανάλυση των αποτελεσμάτων των διαφόρων δεδομένων του συστήματος αυτοελέγχου, πρέπει να χρησιμοποιούνται στατιστικές μέθοδοι (διαγράμματα, ιστογράμματα, μέσοι όροι, τυπικές αποκλίσεις κλπ.).

>ΘΕΣΗ ΠIΝΑΚΑ>

ΚΑΤΑΛΟΓΟΣ ΣΤΟΙΧΕΙΩΝ ΠΟΥ ΠΡΕΠΕΙ ΝΑ ΠΑΡΕΧΟΝΤΑΙ

Οι οδηγίες υγιεινής των σκαφών και των χερσαίων εγκαταστάσεων που μεταποιούν ή χειρίζονται προϊόντα αλιείας πρέπει να έχουν συνταχθεί εγγράφως και να περιλαμβάνουν τα στοιχεία που περιγράφονται παρακάτω.

Οδηγίες υγιεινής που έχουν καταρτιστεί από (όνομα): _____________ Ακαδημαϊκή μόρφωση: ___________________

Αριθμός ετών εμπειρίας στον τομέα των τροφίμων: ____________________ Μέλος του προσωπικού της επιχείρησης (ναι/όχι): _____

ΥΓΙΕΙΝΗ ΤΩΝ ΕΓΚΑΤΑΣΤΑΣΕΩΝ

* Προς καθαρισμό ζώνες (εργαστήρια υποδοχής, εργαστήρια μεταποίησης, χώροι υγιεινής, εστιατόριο, μαγειρείο, υπνωτήρια, κλειδωμένες αποθήκες υλικού καθαρισμού και απολύμανσης, αποθήκες συσκευασιών, ψυκτικοί θάλαμοι κλπ.)

* Εξοπλισμός και σκεύη που πρέπει να παραμένουν καθαρά.

* Μέθοδος και περιοδικότητα του καθαρισμού και της απολύμανσης (πώς; ποιος; με ποια συχνότητα; ποια προϊόντα και ποια όργανα να χρησιμοποιούνται;).

* Χημικά προϊόντα (π.χ.: όνομα / περιγραφή των απορρυπαντικών και απολυμαντικών, μεταδισουλφίδιο του νατρίου κλπ.), χρησιμοποιούμενες συγκεντρώσεις, έγκριση του Υπουργείου Υγείας.

* Ειδικές ενέργειες αναφοράς όσον αφορά τη διαχείριση των απορριμμάτων και τη συστηματική καταστροφή τρωκτικών, εντόμων και άλλων επιβλαβών οργανισμών, σύστημα υποκαπνισμού (να εφαρμόζεται κάθε 4 ή 6 μήνες, διατηρώντας τα αντίστοιχα παραστατικά), προβλεπόμενη διάταξη για να αποτρέπεται η είσοδος των κατοικίδιων ζώων.

* Σχεδιάγραμμα διάταξης των μυοκτόνων επάνω στο σχέδιο της μονάδας παραγωγής, τύπος προϊόντος και περιοδικότητα χρησιμοποίησης.

* Ύδρευση:

- προέλευση (δίκτυο ύδρευσης, συσκευή αφαλάτωσης, θάλασσα),

- δεξαμενές (αποθηκευμένος όγκος και σύστημα πλύσεως που ελέγχεται κάθε έξι μήνες στην περίπτωση χερσαίων εγκαταστάσεων και πριν από την έναρξη της αλιευτικής εξόρμησης στην περίπτωση των σκαφών),

- πίεση του ύδατος (με τη βαρύτητα ή με αντλία),

- χλωρίωση (χρησιμοποιούμενα επίπεδα: για τη μεταποίηση, 2 ppm. για την πλύση χεριών, από 2 έως 5 ppm, για την πλύση εξοπλισμού και χώρων, από 50 έως 150 ppm. παρουσία συσκευής μέτρησης χλωρίου και καθημερινός έλεγχος στις εγκαταστάσεις),

- εργαστηριακός έλεγχος της ποιότητας του ύδατος: πραγματοποιείται κάθε δύο μήνες στην περίπτωση των εγκαταστάσεων και κάθε τέσσερις αλιευτικές εξορμήσεις στην περίπτωση των σκαφών βιομηχανικής αλιείας, με βάση δείγματα που συλλέγονται σε κρουνούς αριθμημένους και σημειωμένους επί του σχεδίου,

- προβλεπόμενες ποσότητες για τις εργασίες μεταποίησης, τις χρήσεις υγιεινής κλπ. σε σχέση με τον αριθμό των εργαζομένων και τον αριθμό των ημερών της περιόδου (στην περίπτωση των εγκαταστάσεων, περίπου 5000 λίτρα πλέον 50 λίτρα ανά εργαζόμενο. στην περίπτωση των σκαφών, περίπου 250 λίτρα ημερησίως ανά 10 εργαζομένους για τις εξόδους μιας ημέρας και περίπου 1000 λίτρα ημερησίως ανά 20 εργαζόμενους για τις εξόδους πέραν της μιας ημέρας).

* Προμήθεια / παραγωγή πάγου (ποσότητα, προέλευση του ύδατος, τύπος πάγου και διάταξη ελέγχου της ποσιμότητας του πάγου μέσω εργαστηριακών αναλύσεων που πραγματοποιούνται κάθε 4 μήνες στην περίπτωση των εγκαταστάσεων και κάθε 6 μήνες στην περίπτωση των σκαφών).

ΠΡΟΣΩΠΙΚΗ ΥΓΙΕΙΝΗ

* Γενική κατάσταση υγείας (αρχειοθέτηση των ιατρικών πιστοποιητικών που παρουσιάζουν τα αποτελέσματα των αναλύσεων ανίχνευσης παρασίτων στα κόπρανα και της φυματίωσης στα πτύελα ή με ακτινογραφία, των αναλύσεων ούρων, των εξετάσεων για σαλμονέλα, δονάκιο της χολέρας και των λοιπών αναλύσεων που ενδέχεται να συστήσει ο γιατρός, παρακολούθηση των τραυμάτων και καταγραφή των ασθενειών ή των συμπτωμάτων όπως η διάρροια με αναφορά των μέτρων που ελήφθησαν).

Ενδυμασία (π.χ.: μπλούζα, μπότες, γάντια, σκούφος, φόρμα). πληροφορίες για τον αριθμό των εργαζομένων, το σύστημα πλύσης των ενδυμασιών και, για παράδειγμα, των σεντονιών που χρησιμοποιούνται επί του σκάφους, την περιοδικότητα των ετήσιων χορηγήσεων, τη διαδικασία αλλαγής από τα προσωπικά ενδύματα και υποδήματα στην ενδυμασία εργασίας. Οι ενδυμασίες που περιγράφονται παρακάτω είναι οι συνιστώμενες:

Στην περίπτωση των εγκαταστάσεων

Ενδυμασία αριθ. 1 - για τις γυναίκες, απλό φόρεμα ή σαλοπέτα και για τους άνδρες σαλοπέτα (φοριέται μετά το ντους αντικαθιστώντας τα προσωπικά ενδύματα που φέρει ο εργαζόμενος από την οικία του), μοκασίνια εύκολα στην πλύση, εάν το προσωπικό πρέπει να προχωρήσει από τα αποδυτήρια έως την είσοδο του εργοστασίου.

Ενδυμασία αριθ. 2 - για γυναίκες και άνδρες, μπλούζα ανοικτού χρώματος (φέρεται πάνω από την ενδυμασία αριθ. 1 κατά την είσοδο σε καθαρές ζώνες), πλαστικές μπότες και κάλτσες (οι κάλτσες είναι απαραίτητες για να αποφεύγονται τραυματισμοί στα πόδια λόγω της υγρασίας και να εμποδίζεται η εμφάνιση οσμών ιδρώτα).

Ενδυμασία αριθ. 3 - ενδεχομένως, ποδιές από πλαστικές ίνες για να αποφεύγεται να λερώνεται η μπλούζα, σκούφος κλπ.

Στην περίπτωση των σκαφών

Οι ενδυμασίες επί του σκάφους πρέπει να είναι απλούστερες. Μπορεί να είναι παντελόνι και υποκάμισο χωρίς ραφές, από ανθεκτικό ύφασμα, όπως και μοκασίνια.

* Σωματική υγιεινή (π.χ.: ποσότητα και ποιότητα του ύδατος επί του σκάφους, παροχή σαπουνιού και πετσέτας λουτρού), κανόνες σχετικά με τα λουτρά και τους χώρους απολύμανσης και στεγνώματος των χεριών.

* Κανόνες σχετικοί με την προσωπική εμφάνιση (διαδικασίες ελέγχου της σωματικής υγιεινής, καθαριότητα των ενδυμασιών), με τον έλεγχο της καθαριότητας των ονύχων, των μαλλιών, της γενειάδας (διαδικασίες ελέγχου που πρέπει να εφαρμόζονται κάθε 15 ημέρες), με τα κοψίματα ή/και τους τραυματισμούς, καθώς και τις ασθένειες (διαδικασίες σε περίπτωση εκδήλωσης ασθένειας) κλπ.

* Κανόνες σχετικοί με τη συμπεριφορά στην εργασία (π.χ.: κάπνισμα, πτύσιμο, φαγητό, φτέρνισμα, βήχας), έγγραφο που περιέχει τον κανονισμό, πινακίδες).

* Κανόνες σχετικοί με τη χρήση αξεσουάρ (κοσμήματα, δακτυλίδια, ρολόγια κλπ.).

* Παρουσίαση του προγράμματος κατάρτισης για το έτος της υγειονομικής επιθεώρησης (τεκμηρίωση και σχέδιο εκτέλεσης).

ΓΕΝΙΚΑ

* Αρμοδιότητα για τα ιδιαίτερα καθήκοντα (όνομα ή ιδιότητα του ατόμου που είναι επιφορτισμένο με τον καθαρισμό και την απολύμανση, καθώς και με την επίβλεψη).

* Μηχανισμός ελέγχου της εφαρμογής των οδηγιών στον τομέα της υγιεινής (ποιος; πότε; πώς; διαδικασίες ελέγχου και κατώφλια αποδεκτού. Μπορεί να αναφερθεί για παράδειγμα η αξιολόγηση του επιπέδου μόλυνσης μέσω της τεχνικής της απόσμηξης (που εφαρμόζεται από τα επίσημα εργαστήρια),

η οποία απαιτεί την παρουσία της Επιθεώρησης Αλιείας και πρέπει να εφαρμόζεται:

* κάθε έξι μήνες στις χερσαίες εγκαταστάσεις.

* τουλάχιστον μία φορά το έτος στην περίπτωση των σκαφών, κατά την άφιξή τους.

Εάν εντοπιστεί μόλυνση, πρέπει να επανεξεταστεί η εφαρμογή των PH, BPF και HACCP.

Η συλλογή των δειγμάτων πραγματοποιείται ως εξής:

1. Στην περίπτωση των εγκαταστάσεων

- Στη διάρκεια των ακόλουθων φάσεων: α) μεταποίηση. β) μετά την πλύση με απορρυπαντικά (χρήση του απορρυπαντικού και μετά ξέπλυμα με νερό) και γ) μετά τη χρησιμοποίηση του απολυμαντικού (χρήση του διαλύματος απολυμαντικού, πλύση και στέγνωμα του χώρου ή του σχετικού εξοπλισμού) και

- στα ακόλουθα σημεία: χέρια δύο εργαζομένων, δύο σημεία στους χώρους υγιεινής, ένα στο τραπέζι εργασίας, ένα στο ζυγό, ένα στο μαχαίρι εργασίας και ένα στο πλαστικό κιβώτιο.

2. Στην περίπτωση των σκαφών

- Στη διάρκεια των ακόλουθων φάσεων: α) κατά την άφιξη του σκάφους, πριν τον καθαρισμό. β) μετά την πλύση με απορρυπαντικά (χρήση του απορρυπαντικού και μετά ξέπλυμα με νερό) και γ) μετά τη χρησιμοποίηση του απολυμαντικού (χρήση του διαλύματος απολυμαντικού, πλύση και στέγνωμα του χώρου ή του σχετικού εξοπλισμού) και

- στα ακόλουθα σημεία: ένα στους χώρους υγιεινής, ένα στο τραπέζι εργασίας, ένα στο ζυγό, ένα στο μαχαίρι εργασίας, ένα στο μαγειρείο και ένα στο πλαστικό κιβώτιο.

Για τον έλεγχο της ατμόσφαιρας, είναι επίσης δυνατό να χρησιμοποιείται η τεχνική του τρυβλίου Petri, το οποίο μένει ανοικτό επί 30 λεπτά.

Προσάρτημα 3

ΕΝΤΥΠΟ ΔΗΛΩΣΗΣ ΑΛΙΕΥΜΑΤΩΝ ΠΡΟΣ ΧΡΗΣΗ ΑΠΟ ΤΑ ΘΥΝΝΑΛΙΕΥΤΙΚΑ ΓΡΙ-ΓΡΙ

Να συμπληρώνεται μία γραμμή ανά ρίψη δικτύων, είτε είχε είτε όχι αλιεύματα. Να συμπληρώνονται με σταυρό οι στήλες ΔΕΙΚΤΕΣ και ΡΙΨΗ.

>ΘΕΣΗ ΠIΝΑΚΑ>

Προσάρτημα 4

>ΘΕΣΗ ΠIΝΑΚΑ>

ΥΠΟΜΝΗΜΑ: F/Ac = συνοδεύουσα πανίδα CPT = αλιεύματα JDP = ημέρες αλιείας

Προσάρτημα 5

ΔΗΜΟΚΡΑΤΙΑ ΤΗΣ ΜΟΖΑΜΒΙΚΗΣ

ΥΠΟΥΡΓΕΙΟ ΑΛΙΕΙΑΣ

ΕΘΝΙΚΟ ΙΝΣΤΙΤΟΥΤΟ ΑΛΙΕΥΤΙΚΗΣ ΕΡΕΥΝΑΣ

ΗΜΕΡΗΣΙΑ ΚΑΤΑΣΤΑΣΗ ΑΛΙΕΥΜΑΤΩΝ - ΒΙΟΜΗΧΑΝΙΚΟΥ ΤΥΠΟΥ - GAMBA

>ΘΕΣΗ ΠIΝΑΚΑ>

ΝΟΜΟΘΕΤΙΚΟ ΔΗΜΟΣΙΟΝΟΜΙΚΟ ΔΕΛΤΙΟ

Τομέας(-είς) πολιτικής: Εξωτερικές πτυχές της Αλιευτικής Πολιτικής

Δραστηριότητα(-ες): Διεθνείς συμφωνίες στον τομέα της αλιείας

Ονομασία της δράσης:

Νέα αλιευτική συμφωνία μεταξύ της Ευρωπαϊκής Κοινότητας και της Δημοκρατίας της Μοζαμβίκης

1. ΓΡΑΜΜΗ(-ΕΣ) ΤΟΥ ΠΡΟΫΠΟΛΟΓΙΣΜΟΥ + ΟΝΟΜΑΣΙΑ

Β78000: Διεθνείς συμφωνίες στον τομέα της αλιείας

2. ΣΥΝΟΛΙΚΑ ΑΡΙΘΜΗΤΙΚΑ ΔΕΔΟΜΕΝΑ

2.1 Συνολικό κονδύλιο της δράσης (Μέρος B):

4.090.000 έως 5.290.000 [4] ευρώ ετησίως σε πιστώσεις ανάληψης υποχρεώσεων

[4] Η χρηματική αποζημίωση για την αλιεία τόνου και συγγενών ειδών ανέρχεται σε 600.000 ευρώ ετησίως και καλύπτει ποσότητα 8 000 τόνων τόνου και συγγενών ειδών. Εάν ο ετήσιος όγκος αλιευμάτων υπερβαίνει αυτή την ποσότητα, το ποσό της χρηματικής αποζημίωσης αυξάνεται ανάλογα κατά 75 ευρώ ανά επιπλέον τόνο, χωρίς ωστόσο να υπερβεί 1 800 000 ευρώ ετησίως για την αλιεία τόνου και συγγενών ειδών.

2.2 Περίοδος υλοποίησης:

Η συμφωνία έχει συναφθεί για αρχική διάρκεια τριών ετών και ανανεώνεται αυτόματα μέχρι την καταγγελία της από ένα από τα δύο μέρη.

Το πρωτόκολλο, το οποίο περιέχει τις διατάξεις που αφορούν τις αλιευτικές δυνατότητες και τη χρηματική αποζημίωση, έχει συναφθεί για διάρκεια τριών ετών με αφετηρία την έναρξη ισχύος του (1.1.2004-31.12.2006).

2.3 Συνολική πολυετής εκτίμηση των δαπανών:

ελάχιστο: 12.428.000 EUR

μέγιστο: 16.028.000 EUR

α) Χρονοδιάγραμμα των πιστώσεων αναλήψεων υποχρεώσεων/των πιστώσεων πληρωμών (δημοσιονομική παρέμβαση) (πρβλ. σημείο 6.1.1)

εκατ. EUR (μέχρι τρίτου δεκαδικού)

>ΘΕΣΗ ΠIΝΑΚΑ>

β) Τεχνική και Διοικητική Συνδρομή (ΤΔΣ) και Δαπάνες Στήριξης (ΔΣ) (πρβλ. σημείο 6.1.2)

>ΘΕΣΗ ΠIΝΑΚΑ>

>ΘΕΣΗ ΠIΝΑΚΑ>

γ) Συνολικές δημοσιονομικές επιπτώσεις των ανθρώπινων πόρων και των άλλων δαπανών διοικητικής λειτουργίας (πρβλ. σημεία 7.2 και 7.3)

>ΘΕΣΗ ΠIΝΑΚΑ>

>ΘΕΣΗ ΠIΝΑΚΑ>

2.4 Συμβατότητα με τον δημοσιονομικό προγραμματισμό και με τις Δημοσιονομικές Προοπτικές

X Πρόταση συμβατή με τον ισχύοντα δημοσιονομικό προγραμματισμό

* Η πρόταση αυτή απαιτεί επαναπρογραμματισμό του αντίστοιχου τομέα των Δημοσιονομικών Προοπτικών.

* συμπεριλαμβανόμενης, εφόσον συντρέχει περίπτωση, προσφυγής στις διατάξεις της Διοργανικής Συμφωνίας.

2.5 Δημοσιονομικές επιπτώσεις επί των εσόδων

X Ουδεμία δημοσιονομική επίπτωση (αφορά τεχνικές πτυχές της εφαρμογής ενός μέτρου)

Ή

* Δημοσιονομική επίπτωση - Η επίδραση επί των εσόδων έχει ως εξής:

- Σημείωση: Όλες οι διευκρινίσεις και παρατηρήσεις που αφορούν τον τρόπο υπολογισμού της επίδρασης επί των εσόδων πρέπει να περιλαμβάνονται σε χωριστό φύλλο, επισυναπτόμενο στο παρόν δημοσιονομικό δελτίο ...

εκατ. EUR (μέχρι πρώτου δεκαδικού)

>ΘΕΣΗ ΠIΝΑΚΑ>

(Να περιγραφεί κάθε εμπλεκόμενη γραμμή του προϋπολογισμού, με προσθήκη του ενδεδειγμένου αριθμού γραμμών στον πίνακα, εφόσον η δράση επιδρά σε πλείονες γραμμές του προϋπολογισμού)

3. ΔΗΜΟΣΙΟΝΟΜΙΚΑ ΧΑΡΑΚΤΗΡΙΣΤΙΚΑ

>ΘΕΣΗ ΠIΝΑΚΑ>

4. ΝΟΜΙΚΗ ΒΑΣΗ

- Άρθρο 37 της Συνθήκης, σε συνδυασμό με το άρθρο 300 παρ. 2 και παρ. 3 πρώτο εδάφιο.

5. ΠΕΡΙΓΡΑΦΗ ΚΑΙ ΑΙΤΙΟΛΟΓΗΣΗ

5.1 Αναγκαιότητα κοινοτικής παρέμβασης

Οι οδηγίες που έχει καθορίσει το Συμβούλιο για τις διαπραγματεύσεις των αλιευτικών συμφωνιών με τις χώρες ΑΚΕ διευκρινίζουν ότι πρέπει να λαμβάνεται υπόψη το συμφέρον της Κοινότητας να διατηρήσει ή να αποκαταστήσει σχέσεις στον τομέα της αλιείας με τις εν λόγω χώρες.

Η ΕΚ αντλεί επίσης σημαντικά πολιτικά πλεονεκτήματα από τη σύναψη μιας συμφωνίας του είδους αυτού, η οποία επίσης έχει μεγάλη βαρύτητα, λόγω των γεωστρατηγικών συνεπειών της.

5.1.1 Επιδιωκόμενοι στόχοι

Η προηγούμενη συμφωνία ΕΚ/Μοζαμβίκης, η οποία άρχισε να ισχύει το 1988, είχε καταγγελθεί το 1993 από τη Μοζαμβίκη, η οποία ήθελε να διαπραγματευθεί νέα συμφωνία που θα μπορούσε να συμβάλει στη μεγαλύτερη ανάπτυξη του τομέα της αλιείας της.

Τον Μάιο 1996, το Συμβούλιο Υπουργών ανέθεσε στην Επιτροπή να διαπραγματευθεί μια νέα διμερή συμφωνία με τη Μοζαμβίκη. Οι διαπραγματευτές της ΕΚ και της Μοζαμβίκης ολοκλήρωσαν τις διαπραγματεύσεις και μονογράφησαν τη συμφωνία στις 21 Οκτωβρίου 2002 στο Μαπούτο.

Η συμφωνία θα αρχίσει να ισχύει για διάστημα 3 ετών μετά την αμοιβαία κοινοποίηση σχετικά με την ολοκλήρωση των αντίστοιχων διαδικασιών έγκρισης. Θα ανανεώνεται αυτόματα εκτός εάν καταγγελθεί ρητά από ένα από τα μέρη. Ένα πρωτόκολλο και ένα τεχνικό παράρτημα, τα οποία αποτελούν αναπόσπαστο τμήμα της συμφωνίας, θα αρχίσουν να ισχύουν την 1η Ιανουαρίου 2004. Το πρωτόκολλο της συμφωνίας, το οποίο καθορίζει τις αλιευτικές δυνατότητες και τη χρηματική αποζημίωση, έχει συναφθεί για αρχικό διάστημα τριών ετών.

Στόχος της νέας συμφωνίας είναι να αποκτήσουν τα κοινοτικά σκάφη δυνατότητες αλιείας γαρίδας (γαρίδα ανοικτής θαλάσσης), καθώς και δικαιώματα πρόσβασης για τα θυνναλιευτικά γρι-γρι με ψυκτικές εγκαταστάσεις και για τα παραγαδιάρικα επιφανείας στην αλιευτική ζώνη της Μοζαμβίκης. Για τους εφοπλιστές της ΕΚ, σημαίνει νέες αλιευτικές δυνατότητες στα ύδατα της Μοζαμβίκης και πρόσβαση σε μια ζώνη στρατηγικής σημασίας στο πλαίσιο του δικτύου συμφωνιών αλιείας τόνου στον Ινδικό Ωκεανό.

5.1.2 Μέτρα σχετικά με την εκ των προτέρων (ex ante) αξιολόγηση

Οι πόροι που ενδιέφεραν κυρίως τους εφοπλιστές της Κοινότητας ήσαν οι γαρίδες, τα βενθοπελαγικά είδη και ο τόνος.

Σε σχέση με τη γαρίδα επιφανείας, η εκμετάλλευση της οποίας γίνεται κυρίως από τον στόλο της Μοζαμβίκης (ιδίως στον ιχθυότοπο Sofala και στον κόλπο του Μαπούτο), καθώς και με τα βενθοπελαγικά είδη ιχθύων, η Μοζαμβίκη είχε επιβεβαιώσει κατηγορηματικά, ήδη από την αρχή των διαπραγματεύσεων, ότι οι διαθέσιμες πληροφορίες για την κατάσταση των αποθεμάτων δεν επέτρεπαν να προκύψει διαθέσιμο πλεόνασμα ούτε επαύξηση της αλιευτικής προσπάθειας. Οποιαδήποτε κοινοτική αίτηση για αυτό το είδος αλιείας θα απορριπτόταν από τη Μοζαμβίκη.

Η νέα συμφωνία επομένως στρέφεται προς τη γαρίδα ανοικτής θαλάσσης (gamba rosa), την οποία αλιεύουν οι στόλοι βιομηχανικής και ημιβιομηχανικής αλιείας σε απόσταση άνω των 12 μιλίων από την ακτή και σε βάθη μέχρι 800 μέτρα, με δίχτυα ανοίγματος 55 mm. Σύμφωνα με τις εκτιμήσεις του Ινστιτούτου Έρευνας της Μοζαμβίκης (IIP) η γαρίδα ανοικτής θαλάσσης είναι ένα είδος που υπόκειται σε μέτρια εκμετάλλευση, με εκτιμώμενα αλιεύματα για το 2001 1.500 τόνων, ενώ το δυναμικό εκτιμάται σε 3.500 τόνους. Σύμφωνα με τη νέα συμφωνία, η Μοζαμβίκη χορήγησε στην ΕΕ ένα TAC 1.000 τόνων ετησίως για τη γαρίδα ανοικτής θαλάσσης, ήτοι περίπου το ήμισυ του εκτιμώμενου διαθέσιμου πλεονάσματος.

Τα δικαιώματα πρόσβασης για τα θυνναλιευτικά προστίθενται στο δίκτυο των συμφωνιών αλιείας τόνου στην περιοχή του Ινδικού Ωκεανού. Η αφθονία του τόνου στην ΑΟΖ της Μοζαμβίκης (δίαυλος της Μοζαμβίκης) κυμαίνεται ανάλογα με τις εποχικές μεταναστεύσεις του είδους, αλλά μέχρι στιγμής κανένα ιδιαίτερο πρόβλημα δεν έχει παρατηρηθεί από τις τοπικές αρχές. Γενικά, οι πόροι οι σχετικοί με την αλιεία τόνου υπόκεινται στα μέτρα διαχείρισης και διατήρησης που εκδίδει η Επιτροπή Τόνου Ινδικού Ωκεανού (CTOI).

Η προσπάθεια αλιείας τόνου στην ΑΟΖ της Μοζαμβίκης είναι επί του παρόντος μέτρια και σύμφωνα με τις πρόσφατες στατιστικές, τα αλιεύματα, τα οποία πραγματοποιούνται σχεδόν εξ ολοκλήρου από αλλοδαπά σκάφη, κυμαίνονται μεταξύ 5.000 και 8.000 τόνων ετησίως. Σύμφωνα με τους όρους της νέας συμφωνίας, καθορίστηκε βάρος αναφοράς 8.000 τόνων ετησίως, το οποίο παραμένει πολύ κατώτερο από τα εκτιμώμενα διαθέσιμα για αυτό το είδος αλιείας, αν και αυτά παρουσιάζουν μεγάλες διακυμάνσεις σε συνάρτηση με τις μεταναστεύσεις του είδους.

5.1.3 Μέτρα σχετικά με την εκ των υστέρων (ex post) αξιολόγηση

Η προτεινόμενη συμφωνία με τη Μοζαμβίκη είναι η πρώτη συμφωνία που συνάπτεται με τη χώρα αυτή από το 1993, και κατά συνέπεια ελλείπει η εμπειρία της ενδιάμεσης ή εκ των υστέρων αξιολόγησης αυτής της συμφωνίας.

Ωστόσο, τα ιστορικά στατιστικά στοιχεία που αφορούν τα αλιεύματα των διαφόρων στόλων στην περιοχή έχουν ληφθεί υπόψη. Η Μοζαμβίκη συντάσσει, σε ετήσια βάση, εκθέσεις σχετικά με την κατάσταση των αλιευτικών πόρων της. Το σύνολο των πληροφοριών για την κατάσταση των αποθεμάτων περιλαμβάνεται σε ετήσια έκθεση του Εθνικού Ινστιτούτου Αλιευτικής Έρευνας της Μοζαμβίκης και επιβεβαιώνεται από ανεξάρτητες μελέτες όπως αυτή που εκπονήθηκε από το Norwegian College for Fishery Science για το NORAD το 2000. Σε ό,τι αφορά τη γαρίδα ανοικτής θαλάσσης η τελευταία έκθεση δημοσιεύθηκε από το IIP τον Ιούνιο 2002 και περιέχει ανάλυση αυτού του είδους αλιείας για την περίοδο 1994-2001.

5.2 Σχεδιαζόμενες δράσεις και λεπτομέρειες υλοποίησης της δημοσιονομικής παρέμβασης

Η συμφωνία που μονογραφήθηκε στις 21 Οκτωβρίου 2002 προβλέπει αλιευτικές δυνατότητες για σκάφη αλιείας γαρίδας, θυνναλιευτικά γρι-γρι με ψυκτικές εγκαταστάσεις και παραγαδιάρικα επιφανείας. Για την αλιεία γαρίδας ανοικτής θαλάσσης καθορίστηκε ποσόστωση 1.000 τόνων αλιευμάτων, συνδεδεμένη με παρεμπίπτοντα αλιεύματα μέχρι 535 τόνους, τα οποία συνίστανται αντιστοίχως σε 100 τόνους γαρίδας επιφανείας, 75 τόνους κεφαλόποδων, 240 τόνους ιχθύων και 120 τόνους καβουριών. Η χρηματική αποζημίωση που αντιστοιχεί σ'αυτό το είδος αλιείας ανέρχεται σε 3.490.000 ευρώ.

Για την αλιεία τόνου προβλέπονται δικαιώματα πρόσβασης για 35 θυνναλιευτικά με ψυκτικές εγκαταστάσεις και για 14 παραγαδιάρικα επιφανείας. Δεδομένου ότι ο τόνος είναι άκρως μεταναστευτικό είδος, το πραγματικό επίπεδο των αλιευμάτων σε μια συγκεκριμένη ζώνη μπορεί να παρουσιάσει σημαντικότατες διακυμάνσεις μεταξύ αλιευτικών περιόδων. Συνεπώς, τα αλιεύματα του κοινοτικού στόλου αλιείας τόνου στα ύδατα μιας τρίτης χώρας δεν είναι γνωστά εκ των προτέρων. Κατά συνέπεια, όπως και σε όλες τις άλλες συμφωνίες που αφορούν τον τόνο, η Κοινότητα καταβάλλει ένα σταθερό ποσό, το οποίο αντιστοιχεί στο προβλεπόμενο βάρος των αλιευμάτων (βάρος αναφοράς) και έχει καθοριστεί σε 8.000 τόνους για χρηματική αποζημίωση ύψους 600.000 ευρώ. Εάν δεν επιτευχθούν τα προβλεπόμενα αλιεύματα, η τρίτη χώρα διατηρεί το αρχικώς καταβληθέν ποσό. Εάν τα αλιεύματα υπερβούν το προβλεπόμενο βάρος, η Κοινότητα καταβάλλει συμπληρωματικό ποσό ανάλογο της υπέρβασης [5]. Ωστόσο, το συνολικό ετήσιο ποσό που θα υποχρεωθεί να καταβάλει η Κοινότητα για το σκέλος αλιείας τόνου της συμφωνίας έχει ανώτατο όριο 1.800.000 ευρώ ετησίως.

[5] Δεδομένου ότι το βάρος αναφοράς συνήθως καθορίζεται στο κατάλληλο επίπεδο, είναι πολύ σπάνιο, στο τέλος της αλιευτικής περιόδου, να υπερβούν τα πραγματικά αλιεύματα το βάρος αναφοράς και, κατά συνέπεια, να υποχρεωθεί η Κοινότητα να πληρώσει το εν λόγω συμπληρωματικό ποσό αναλογικά προς τα πρόσθετα αλιεύματα.

Η συνολική χρηματική αποζημίωση της Μοζαμβίκης από την Κοινότητα δυνάμει της νέας συμφωνίας ανέρχεται επομένως σε 4.090.000 ευρώ ετησίως. Η χρηματική αποζημίωση θα προορίζεται εξ ολοκλήρου για τη χρηματοδότηση εστιασμένων μέτρων που αποσκοπούν στη θεσμική ανάπτυξη, τη θαλάσσια επιτήρηση, την έρευνα, την κατάρτιση, τον ποιοτικό έλεγχο και τη συμμετοχή της Μοζαμβίκης στις συνεδριάσεις της μεικτής επιτροπής και στις λοιπές διεθνείς συνεδριάσεις.

Η χρηματική αποζημίωση θα τεθεί στη διάθεση των αρχών της Μοζαμβίκης κατά την έναρξη ισχύος του πρωτοκόλλου για το πρώτο έτος και κατά την επέτειο εφαρμογής του πρωτοκόλλου για τα επόμενα έτη.

5.3 Λεπτομέρειες υλοποίησης

Η εφαρμογή του πρωτοκόλλου ανήκει στην αποκλειστική αρμοδιότητα της Επιτροπής και θα την αναλάβουν οι υπάλληλοί της που υπηρετούν στις Βρυξέλλες και στην Αντιπροσωπεία της στη Μοζαμβίκη.

6. ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ

6.1 Συνολικές δημοσιονομικές επιπτώσεις στο Μέρος Β (για ολόκληρη την περίοδο προγραμματισμού)

6.1.1 Δημοσιονομική παρέμβαση

ΠΑΥ σε εκατ. EUR (μέχρι τρίτου δεκαδικού)

>ΘΕΣΗ ΠIΝΑΚΑ>

>ΘΕΣΗ ΠIΝΑΚΑ>

6.2. Υπολογισμός του κόστους ανά σχεδιαζόμενο μέτρο στο Μέρος B (για ολόκληρη την περίοδο προγραμματισμού)

ΠΑΥ σε εκατ. EUR (μέχρι τρίτου δεκαδικού)

>ΘΕΣΗ ΠIΝΑΚΑ>

7. ΕΠΙΠΤΩΣΕΙΣ ΣΤΟ ΠΡΟΣΩΠΙΚΟ ΚΑΙ ΣΤΙΣ ΔΙΟΙΚΗΤΙΚΕΣ ΔΑΠΑΝΕΣ

7.1. Επιπτώσεις στους ανθρώπινους πόρους

>ΘΕΣΗ ΠIΝΑΚΑ>

7.2 Συνολικές δημοσιονομικές επιπτώσεις των ανθρώπινων πόρων

>ΘΕΣΗ ΠIΝΑΚΑ>

Τα ποσά αντιστοιχούν στις συνολικές δαπάνες για 12 μήνες.

7.3 Άλλες δαπάνες διοικητικής λειτουργίας που απορρέουν από τη δράση

>ΘΕΣΗ ΠIΝΑΚΑ>

Τα ποσά αντιστοιχούν στις συνολικές δαπάνες για 12 μήνες.

(1) Να προσδιορισθεί το είδος κάθε επιτροπής καθώς και η ομάδα στην οποία ανήκει.

I. Ετήσιο σύνολο (7.2 + 7.3)

II. Διάρκεια της δράσης

III. Συνολικό κόστος της δράσης (I x II) // 52.791

Τρία έτη

158.373 EUR

Δεν είναι δυνατόν να προσδιοριστεί ποσοτικά η επίπτωση μιας συμφωνίας και του οικείου πρωτοκόλλου στο φόρτο εργασίας της υπεύθυνης για το φάκελο αυτό διοικητικής μονάδας της ΓΔ Αλιείας.

Η διαπραγμάτευση των αλιευτικών συμφωνιών αποτελεί μία από τις δραστηριότητες της μονάδας, αλλά δεν έχει καθαυτή ειδική επίπτωση στις διοικητικές δαπάνες. Οι ανάγκες σε ανθρώπινους και διοικητικούς πόρους θα καλυφθούν σε κάθε περίπτωση στο πλαίσιο των πιστώσεων που χορηγούνται στην αρμόδια υπηρεσία.

Πράγματι, εάν η συμφωνία δεν είχε συναφθεί (μονογραφηθεί), θα είχε επίσης αυξηθεί σημαντικά ο φόρτος εργασίας καθώς και οι δαπάνες για αποστολές και συνεδριάσεις.

8. ΕΠΑΚΟΛΟΥΘΑ ΜΕΤΡΑ ΚΑΙ ΑΞΙΟΛΟΓΗΣΗ

8.1 Επακόλουθα μέτρα

Η χρηματική αποζημίωση (4.090.000 ευρώ ετησίως) θα τεθεί στη διάθεση της Μοζαμβίκης κατά την έναρξη ισχύος του πρωτοκόλλου για το πρώτο έτος και κατά την επέτειο εφαρμογής του πρωτοκόλλου για τα επόμενα έτη. Θα καταβάλλεται, με βάση τον ετήσιο προγραμματισμό απορρόφησής του, σε λογαριασμό που θα υποδειχθεί από την κυβέρνηση της Μοζαμβίκης, σε συνάλλαγμα, ο οποίος έχει ανοιχθεί στην Τράπεζα της Μοζαμβίκης στο όνομα του Υπουργείου Προγραμματισμού και Οικονομικών, το ισόποσο των οποίων μεταβιβάζεται σε τραπεζικό λογαριασμό, ο οποίος έχει ανοιχθεί στο όνομα του Fundo de Fomento Pesqueiro.

Σύμφωνα με το καταστατικό του, το FDP πρέπει να υποβάλλει ετήσιο προϋπολογισμό στο Υπουργείο Αλιείας και στο Υπουργείο Προγραμματισμού και Οικονομικών της Μοζαμβίκης, το οποίο άλλωστε έχει εξουσίες ελέγχου και παρακολούθησης όσον αφορά την εκτέλεση του προϋπολογισμού. Θα υπάρχει επομένως πλήρης διαφάνεια όσον αφορά τη χρησιμοποίηση και την παρακολούθηση (ιχνηλασιμότητα) των κονδυλίων που καταβάλλονται βάσει της αλιευτικής συμφωνίας.

Το άρθρο 6 της συμφωνίας ορίζει ότι, όταν εξαιρετικές περιστάσεις αποκλείουν τις αλιευτικές δραστηριότητες, η Ευρωπαϊκή Κοινότητα μπορεί να αναστείλει την καταβολή της χρηματικής αποζημίωσης.

Εξάλλου, ένα σχέδιο έκθεσης σχετικά με τη χρησιμοποίηση των κονδυλίων, καθώς και με τα επιτευχθέντα αποτελέσματα, θα πρέπει να υποβάλλεται κάθε έτος στην Επιτροπή, το αργότερο 3 μήνες μετά την επέτειο εφαρμογής του πρωτοκόλλου. Το σχέδιο αυτό θα εξετασθεί και θα εγκριθεί από τα δύο μέρη στο πλαίσιο της μεικτής επιτροπής. Η Επιτροπή είναι εξουσιοδοτημένη να ζητήσει συμπληρωματικές πληροφορίες και να επανεξετάσει τις σχετικές πληρωμές ανάλογα με την υλοποίηση των μέτρων.

Για να εξασφαλιστεί η ορθή εφαρμογή του πρωτοκόλλου, η Κοινότητα και η Μοζαμβίκη μπορούν να διοργανώνουν συναντήσεις, όποτε υπάρχει ανάγκη, για να συζητήσουν οποιοδήποτε ζήτημα σχετικό με την εφαρμογή του πρωτοκόλλου στο πλαίσιο μεικτής επιτροπής. Η εν λόγω μεικτή επιτροπή επανεξετάζει, εάν χρειάζεται, το επίπεδο των αλιευτικών δυνατοτήτων. Στο πλαίσιο αυτό, η Κοινότητα λαμβάνει υπόψη τις γνωμοδοτήσεις της Επιστημονικής, Τεχνικής και Οικονομικής Επιτροπής Αλιείας.

Εξάλλου, η χρησιμοποίηση των αλιευτικών δυνατοτήτων αξιολογείται συνεχώς, τόσο από την άποψη της έκδοσης των αδειών όσο και από την άποψη των αλιευμάτων, συμπεριλαμβανομένης της αξίας τους. Το πρωτόκολλο περιλαμβάνει, όπως άλλωστε και όλες οι κοινοτικές αλιευτικές συμφωνίες, διατάξεις που προβλέπουν την αποστολή των ημερολογίων πλοίου από τους εφοπλιστές στις αρχές της Μοζαμβίκης, αλλά και στην Ευρωπαϊκή Επιτροπή.

Η Επιτροπή θα είναι υπεύθυνη για την παρακολούθηση της χρησιμοποίησης των 1.000 τόνων του TAC που έχουν χορηγηθεί στον στόλο αλιείας γαρίδας ανοικτής θαλάσσης. Προς τούτο, τα στοιχεία που αφορούν τα αλιεύματα και την αντίστοιχη αλιευτική προσπάθεια θα υποβάλλονται από τους εφοπλιστές στις αρχές της Μοζαμβίκης και στην Ευρωπαϊκή Επιτροπή ανά δεκαήμερο. Για την αλιεία τόνου θα γίνεται, όπως ισχύει και στις συμφωνίες αποκλειστικά για την αλιεία τόνου, ετήσια εκκαθάριση των αλιευμάτων ανά σκάφος. Τα στοιχεία αυτά θα χρησιμοποιηθούν στο πλαίσιο της εκ των υστέρων αξιολόγησης του πρωτοκόλλου.

8.2 Λεπτομέρειες και χρονοδιάγραμμα της προβλεπόμενης αξιολόγησης

Πριν από την ενδεχόμενη ανανέωσή του το 2006, το πρωτόκολλο θα αποτελέσει αντικείμενο αξιολόγησης, σύμφωνα με την ανακοίνωση (SEC(2000)1051) της 26ης Ιουλίου 2000 σχετικά με την ενίσχυση της αξιολόγησης των δραστηριοτήτων της Επιτροπής.

Η αξιολόγηση αυτή θα πρέπει να λάβει υπόψη ταυτόχρονα άμεσους οικονομικούς δείκτες (αλιεύματα και αξία αλιευμάτων), δείκτες επίπτωσης (αριθμός θέσεων απασχόλησης που δημιουργήθηκαν και διατηρήθηκαν, καθώς και σχέση μεταξύ του κόστους του πρωτοκόλλου και της αξίας των αλιευμάτων) και δείκτες επιπτώσεων στο οικοσύστημα.

Όσον αφορά τα εστιασμένα μέτρα, βλέπε ανωτέρω.

9. ΜΕΤΡΑ ΓΙΑ ΤΗΝ ΚΑΤΑΠΟΛΕΜΗΣΗ ΤΗΣ ΑΠΑΤΗΣ

Δεδομένου ότι η χρηματική αποζημίωση παρέχεται από την Κοινότητα ως άμεσο αντάλλαγμα για τις προσφερόμενες αλιευτικές δυνατότητες, η τρίτη χώρα τη χρησιμοποιεί κατά βούληση. Ωστόσο, υποχρεούται να παρέχει στην Κοινότητα εκθέσεις, σύμφωνα με τους όρους που προβλέπονται στο πρωτόκολλο, σχετικά με τη χρησιμοποίηση ορισμένων πιστώσεων, οι οποίες στην περίπτωση της Μοζαμβίκης αφορούν το σύνολο της χρηματικής αποζημίωσης. Για όλα τα μέτρα που αναφέρονται στο άρθρο 3 του πρωτοκόλλου πρέπει να συντάσσεται ετήσια έκθεση σχετικά με την υλοποίησή τους και τα επιτευχθέντα αποτελέσματα, η οποία θα εξετάζεται και θα εγκρίνεται από τα δύο μέρη στο πλαίσιο της μεικτής επιτροπής. Η Επιτροπή επιφυλάσσεται του δικαιώματος να ζητήσει συμπληρωματικές πληροφορίες για τα αποτελέσματα αυτά και να επανεξετάσει τις πληρωμές σε συνάρτηση με την υλοποίηση των μέτρων.

Το πρωτόκολλο προβλέπει επίσης την υποχρέωση των κοινοτικών εφοπλιστών να συμπληρώνουν δηλώσεις αλιευμάτων (με υποχρέωση να τις διαβιβάζουν στην Επιτροπή και στις αρχές της Μοζαμβίκης), οι οποίες θα αποτελούν τη βάση για την παρακολούθηση των αλιευμάτων γαρίδας, με σκοπό να εξασφαλιστεί η τήρηση της συνολικής ποσόστωσης που έχει χορηγηθεί στην ΕΚ, καθώς και για την κατάρτιση της οριστικής ετήσιας εκκαθάρισης των αλιευμάτων τόνου που έχουν πραγματοποιηθεί στο πλαίσιο του πρωτοκόλλου και των αντίστοιχων τελών.